Kittilän kriisin mieletön tarina: Valtataistelusta raskaisiin rikosepäilyihin – Suomen kalleimmat potkut - Suomenkuvalehti.fi\nKittilässä syntyi Suomen ennätys 3,5 vuodessa. Syyteharkinnassa on jo 28 kuntapäättäjää ja kaksi muuta henkilöä.\nKotimaa 11.8.2017 07:30\nPäivikki Palosaari lähetti kirjeen Kittilän kuntapäättäjille tapaninpäivänä 2013. He ovat toteuttaneet kaikki Palosaaren kirjeessään esittämät toiveet. © Kuvitus Laura Villi ja Marjo Tynkkynen\nKun tilanne alkoi näyttää vakavalta, suku puuttui peliin. Päivikki Palosaari ei säästellyt sanojaan puolustaessaan toimitusjohtaja Jouni Palosaarta.\n”Levi on viime viikkoina saanut valtakunnallista ja jopa valtakunnan rajojen ulkopuolelle kantautunutta negatiivista julkisuutta Levi Ski Resort Oy:n (”Hissiyhtiö”) ympärille kehitetyn sirkuksen myötä. Negatiivisen julkisuuden on synnyttänyt Jouni Palosaarta kohtaan masinoitu häikäilemätön ja Kittilässä ennennäkemätön ajojahti ja julkinen nöyryytys”, hän kirjoitti sähköpostissaan 26. joulukuuta 2013.\nPäivikki Palosaari aloitti Levillä uransa Porogrilli-yrittäjänä 1980-luvun alussa. Nykyään hän on yrittäjäneuvos.\n”Jouni Palosaari sattuu olemaan veljeni, mutta sillä seikalla ei ole mitään merkitystä arvioidessani tapaa jolla häntä on kohdeltu. Toimintatapa on häpeällinen.”\n”Levin matkailukuningatar”, Hullun Poron omistaja ja toimitusjohtaja Päivikki Palosaari puuttui Kittilän tapahtumiin 40 päivää sen jälkeen, kun hissiyhtiön hallitus oli erottanut toimitusjohtajansa. Se oli menettänyt luottamuksensa Jouni Palosaareen kilpailutukseen liittyvien epäselvyyksien vuoksi. Kunnanjohtaja Anna Mäkelä oli tehnyt tutkintapyynnön Palosaaren toimista 5. joulukuuta.\nPäivikki Palosaaren kirje ”kollegoille ja päättäjille” jatkui: ”(– –) Ensimmäistäkään todistetta mistään Jouni Palosaaren tekemästä väärinkäytöksestä ei ole esitetty eikä varmasti voida esittääkään, mutta mies on jo heitetty roviolle ja kivitetty torilla. Onko Kittilässä palattu noitavainojen aikaan?”\nHissiyhtiön hallitus oli kuitenkin saanut jo 18. joulukuuta nähtäväkseen Jouni Palosaaren syksyn 2013 aikana lähettämät sähköpostit, jotka osoittivat hänen vinkanneen Levin vakiintuneelle hissitoimittajalle tietoja kilpailevasta tarjouksesta. Myös hissiyhtiön hallitus teki asianomistajana tutkintapyynnön toimitusjohtajasta. Päätös oli yksituumainen.\nKittilän kunta omistaa enemmistön hissiyhtiöstä. Toista suuromistajaa, Levin Matkailukeskusta, edusti hallituksessa ay-johtaja Antti Rinne (sd). Kittilässä sotkut pantiin hänen piikkiinsä.\n”Olemme myös saaneet todistaa surkuhupaisaa sekoilua aina kunnanjohtajan jättämää tutkintapyyntöä myöten. Onko tämä tapa, jolla johdatetaan Kittilää? Kuka tätä kuntaa ja kunnan omistamia yhtiöitä johtaa? Ay-liike Antti Rinteen johdolla, vai me yrittäjät ja kunnan päättäjät?” Palosaari kirjoitti.\n”Jouni Palosaaren julkisesta kivityksestä on jo nyt seurannut mittaamatonta vahinkoa. (– –) Levin matkailuelinkeino puolestaan ei kestä sellaisia sirkuksia joka nyt on järjestetty. Merkittävää tuhoa on jo tehty.”\n”Mitä nyt siis tulee tehdä?” hän kysyi ja vastasi itse: ”Keskeisessä asemassa tämän asian ratkaisemisessa on Kittilän kunnan päättäjät ja me yrittäjät ja tapa miten sitä johdetaan. Kunnan on alettava käyttää yhtiössään isännän ääntä. (– –) Siksi Hissiyhtiön hallitus on välittömästi järjestettävä uudestaan. Siten, että yhtiössä on vain kittiläläisiä edustajia, joilla on yhteinen intressi kehittää yhtiötä Kittilän ja Levin parhaaksi.”\nKeskusrikospoliisin tiedote tärisytti kunta-Suomea 17. toukokuuta 2017.\nYli 2,5 vuotta kestäneen esitutkinnan jälkeen KRP kertoi siirtäneensä Kittilän kunnan päätöksentekoon liittyviä useita tutkintakokonaisuuksia syyteharkintaan Oulun syyttäjänvirastoon.\nSyyteharkinnassa on tässä vaiheessa 28 kuntapäättäjää ja kaksi muuta henkilöä. Se on kunta-alalla Suomen ennätys.\nJouni Palosaari on johtanut Levin hissiyhtiötä 1988 lähtien – pois lukien 127 päivää potkujen takia.\nKRP aloitti tutkinnan, kun Suomen Kuvalehti kertoi (”Kittilän laki”, SK 24/2014) hissiyhtiön ympärillä käydystä valtapelistä: kuinka kuntapäättäjät ryhtyivät tammikuussa 2014 tositoimiin vetääkseen Jouni Palosaaresta tehdyn tutkintapyynnön pois Lapin poliisilaitokselta.\nKittilän kunnanhallituksen jäsenten enemmistö viittasi kintaalla kuntakonsernia koskevalle lainsäädännölle. Heidän olisi pitänyt valvoa yhtiön toimintaa ja huolehtia kunnan edusta. Sen sijaan he tekivät kaikkensa, että poliisitutkinta Palosaaren toimista saataisiin lopetetuksi.\nHissiyhtiön yhtiökokouksessa 25. maaliskuuta 2014 kunnan edustajana toimi Reijo Kyrö (kesk). Hän pani tuulemaan erottaen tutkintapyynnön tehneen hallituksen ja nimittäen uuden, johon valittiin vain kuntapäättäjiä.\nYhtiön uusi hallitus kokoontui välittömästi, veti tutkintapyynnön pois ja palautti Palosaaren toimitusjohtajaksi. Puheenjohtajaksi nousi kunnanhallituksen toinen varapuheenjohtaja Tarmo Salonen (ps), joka oli tekemässä tutkintapyyntöä mutta irtisanoutui siitä muutama vuorokausi myöhemmin.\nKun Jouni Palosaaren potkut tulivat julki joulukuussa 2013, Palosaaren sisarusparia lähellä olevat vaikuttajat alkoivat ottaa kantaa sosiaalisessa mediassa Jouni Palosaaren puolesta. Yksi heistä oli Arto Merisalo, vaalirahasotkuista tunnettu ja talousrikoksista vankeutta saanut liikemies.\nMerisalo, joka oli 22. joulukuuta 2013 vapautunut vankilasta, nimesi 29. tammikuuta, 25. maaliskuuta ja 2. huhtikuuta 2014 Facebookissa Antti Rinteen hissijupakan syntipukiksi.\nKun Yle Lappi uutisoi 28. huhtikuuta 2014, että 24 Kittilän kunnanvaltuutettua vaatii kunnanjohtaja Anna Mäkelän eroa, Merisalo jakoi uutisen Facebookissa 2. toukokuuta ja kirjoitti:\n”Oikealla asialla ovat. Niin asiaa sivusta seuranneena uskon. Kunnanjohtaja Anna Mäkelä ja tekninen johtaja Lauri Kurula tulisi molemmat erottaa, ovathan he rikkoneet esimiehensä kunnanhallituksen ohjeita ja määräyksiä omistajanohjauksessa…”\nKun Lapin Kansa uutisoi 28. lokakuuta, että Kittilän kunnanjohtajan potkut menevät valtuuston päätettäväksi, Päivikki Palosaaren puoliso Mika Latva jakoi uutisen Facebook-sivullaan saatesanoin: ”Kyllä kyllä.” Ja viesti päättyi hymiöön.\nSitä ennen oli ehtinyt tapahtua paljon.\nSuomen Kuvalehden lukijan tehtyä tutkintapyynnön ”Kittilän laki” -jutun perusteella Lapin poliisilaitos käynnisti heinäkuun 2014 alussa tutkinnan kuntapäättäjien toimista. Elokuussa 2014 apulaisvaltakunnansyyttäjä Jorma Kalske avasi uudelleen Lapin syyttäjänviraston sulkeman tutkinnan Levin hissiyhtiöstä ja Jouni Palosaaren toimista.\nKittilän kuntakonserniin liittyvä tutkinta keskitettiin Ouluun KRP:lle, joka tiedotti tutkinnasta 15. syyskuuta 2014.\nKittilän kuntapäättäjien enemmistöä KRP:n tiedote ei hätkähdyttänyt.\nAnna Mäkelä johti Kittilää 17. marraskuuta 2014 asti, jolloin valtuusto irtisanoi hänet lainvastaisesti.\nMarraskuussa 2014 kunnanvaltuutettujen enemmistö irtisanoi kunnanjohtaja Mäkelän edes kuulematta häntä lopullisesta raportista, jossa oli kerrottu erottamisperusteet.\nMaaliskuussa 2015 hallintojohtaja Esa Mäkisen ansiosta paljastui keskeisten kuntapäättäjien varjovalmistelu niin sanotun Eilavaara-laskun tultua julki.\nElokuussa 2015 kunnanvaltuutettujen enemmistö vei Mäkiseltä työtehtävät kunnanhallituksen sihteerinä ja kunnanjohtajan sijaisena. Näin hänet saatiin ulos kunnanhallituksen kokouksista.\nNämäkin tapaukset päätyivät KRP:n tutkintaan. Pohjois-Suomen hallinto-oikeus – ja myöhemmin vielä korkein hallinto-oikeus – katsoi Mäkisen syrjään siirtämisen tapahtuneen lainvastaisesti.\nLyhyin on lista päättäjistä, joita ei epäillä rikoksista.\nKittilän päätöksenteon saldo viime valtuustokaudelta kevääseen 2017 asti on mykistävä.\nKolmea keskeistä päättäjää epäillään Eilavaara-vyyhdissä törkeän petoksen yrityksestä ja virka-aseman väärinkäyttämisestä. He ovat nyt vt. kunnanjohtajana toimiva Timo Kurula (kesk), edellisen kunnanvaltuuston ensimmäinen varapuheenjohtaja Markku Mäkitalo (kesk) ja kunnanhallituksen ensimmäinen varapuheenjohtaja Aki Maunula (vas).\nTalousneuvos Mäkitalo on myös Lapin Yrittäjien puheenjohtaja.\nKaikkiaan 23 valtuutettua ja viisi keskeisten toimielinten varajäsentä on epäiltyinä virka-aseman väärinkäyttämisestä. Osa heistä on epäiltyinä myös työrikoksista kunnanjohtaja Mäkelän irtisanomisasiassa ja virka-aseman väärinkäyttämisestä myös hissiyhtiön tutkintavyyhdissä. Toimitusjohtaja Jouni Palosaarta epäillään yrityssalaisuuden rikkomisesta ja luottamusaseman väärinkäytöstä.\nSyyteharkinnassa olevista kuntapäättäjistä 11 jatkaa kesäkuussa 2017 alkaneella kaudella kunnanvaltuutettuina, ja useita epäiltyjä on varavaltuutettuina. Epäillyistä viisi istuu uudessa kunnanhallituksessa, jossa on yhdeksän jäsentä.\nMyös Palosaari on jatkanut hissiyhtiön johdossa syyteharkinnasta huolimatta.\nKaikki epäillyt ovat kiistäneet syyllistyneensä rikoksiin.\nLyhyin on lista päättäjistä, joita ei epäillä rikoksista: vasemmistoliittoa viime kaudella valtuuston puheenjohtajana edustanut Inkeri Yritys ja valtuutetut Helena Huikuri-Kujala (vas), Lasse Lompolo (vas) sekä Hille Kuusisto (kok). Heistä vain Yritys haki kevään kuntavaaleissa jatkokautta ja sai sen.\nKittilän päätöksenteko työllistää yhä poliisia. Rikosylikomisario Jukka Haataja Lapin poliisilaitokselta ja rikostarkastaja Maria Vuorivirta-Heikkinen KRP:n Oulun yksiköstä vahvistavat, että molemmissa on Kittilän päätöksentekoon liittyviä asioita vielä kesken ja niistä tiedotetaan myöhemmin syksyllä.\nJouni Palosaaren potkut ovat Suomen kalleimmat potkut.\nKyse ei ole vain siitä, kuinka monta miljoonaa euroa KRP:n, Lapin poliisin, Oulun ja Lapin syyttäjänvirastojen, eri tuomioistuinten ja muiden viranomaisten prosessit maksavat veronmaksajille.\nKyse ei ole myöskään vain taloudellisista ja inhimillisistä kärsimyksistä, joita lainvastaisilla päätöksillä on aiheutettu yksittäisille ihmisille, heidän läheisilleen – ja epäiltyinä olevillekin.\nKovimman hinnan maksavat kaikki Suomen kunnat. Kyse on kunnallisen itsehallinnon ja poliittisen päätöksenteon uskottavuudesta ja luotettavuudesta. Niiden ylle Kittilä on heittänyt raskaan varjon. Se tiedetään jo, että Kittilän päätöksentekoa puidaan aikanaan oikeussaleissa, koska syyttäjät esittivät epäillyille tunnustamismenettelyä kesällä 2016, mutta epäillyt eivät suostuneet.\nKittilästä tulee ennakkotapaus kuntapäättäjiä koskevasta virkavastuusta.\nEpäillyistä noin puolet on keskustalaisia.\nKittilän kriisi on vahvasti keskustavetoinen. Epäillyistä päättäjistä noin puolet on keskustalaisia.\nKeskustan puheenjohtaja, pääministeri Juha Sipilä on useasti kieltäytynyt kommentoimasta Kittilän kuntapoliitikkoihin kohdistuvia rikosepäilyjä sanoen, että ei ole perehtynyt tapaukseen.\nJo kevään 2015 eduskuntavaalien alla Suomen Kuvalehti yritti saada keskustajohdon kommentit uutiseen, jonka mukaan KRP oli tehnyt kotietsinnän keskustan ehdokkaan ja kunnanhallituksen puheenjohtajan Timo Kurulan kotiin.\nSipilä ei kommentoinut, ja vähäsanainen oli myös puoluesihteeri Timo Laaninen, joka vetosi esitutkintaan.\nSipilän perehtymättömyyttä on jatkunut yli kahden vuoden ajan, vaikka uutiset Kittilästä ovat yhä hurjempia. Nyt hän viesti avustajansa kautta, ettei kommentoi lomalta. Samana päivänä pääministeri kuitenkin paheksui Finnairin toimitusjohtajalle myönnettyä lisäeläkettä.\nHelmikuussa 2017 Sipilä vieraili kuntavaalikiertueella Kittilässä kampanjoimassa keskustan ehdokaslistan puolesta. Siinä myös joukko virkarikoksista epäiltyinä olevia päättäjiä pyrki jatkokaudelle. Kittilälehti kertoi Sipilän naurattaneen yleisöä kysymällä, pitäisiköhän hänen hakea Kittilän kunnanjohtajan virkaan.\nTimo Kurula haki Kittilän kunnanjohtajaksi jo vuonna 2009, kun Anna Mäkelä valittiin.\nSipilä ei hakenut, mutta keskustalainen tehtävään valittiin: petos- ja virkarikoksista epäilty Timo Kurula.\nNyt Kurula johtaa kuntaa keskellä raskasta virka-, työ- ja petosrikoksia koskevaa syyteharkintaa, mutta valtakunnan keskustavaikuttajat vaikenevat tilanteessa, jollaista ei ole koskaan aiemmin nähty Suomen kunnallishallinnon historiassa.\nVain kaksi politiikan konkaria on yrittänyt vaikuttaa julkisesti siihen, että Kittilässä palattaisiin Suomen lakien piiriin.\nKeväällä 2015 kuntaministeri Paula Risikko (kok) tarjosi valtiovarainministeriön apua Kittilään. Apua ei otettu vastaan.\nKeskustan ex-kuntaministeri, kansanedustaja Tapani Tölli puolestaan teki kovan taustatyön Lex Kittilän säätämiseksi.\nPuoluejohtajista enemmistö on sivuuttanut Kittilän olankohautuksella.\nPerussuomalaisten Lapin piiri vietti 10-vuotisjuhlaansa Levillä Hullussa Porossa 19. marraskuuta 2016. Paikalla oli puheenjohtaja Timo Soini, joka vierailunsa aikana antamassaan haastattelussa kyseenalaisti tuolloin Sipilän hallituksen pöydällä olleen Lex Kittilä -lakiesityksen.\nMyös Soini ja vasemmistoliiton Li Andersson kiittelivät kuntavaalien ehdokaslistojaan eivätkä puuttuneet Kittilän ehdokasasetteluun. Anderssonin kannalta tappio oli ehkä raskain: vasemmisto menetti Suomen lakia näkyvästi puolustaneen Inkeri Yrityksen ja hänen mukanaan joukon paikallisia vaikuttajia.\nKokoomus sen sijaan puuttui tilanteeseen. Puolueen kuntavaaliehdokkaina ei ollut KRP:n tutkinnassa epäiltynä olevia.\nMitä vaikenemisesta pitäisi ajatella?\n”Kyse on Suomen lakia puolustaneiden ja vähemmistöön jääneiden kittiläläisten päättäjien heitteillejätöstä”, sanoo rikos- ja prosessioikeuden emeritusprofessori Pekka Viljanen. Hän on virkarikosprofessorina Suomen Kuvalehden pyynnöstä perehtynyt Kittilän asiakirjoihin toukokuusta 2014 lähtien.\nViljanen muistuttaa, että kunnallinen itsehallinto ei ole arvostelun yläpuolella.\n”Esimerkiksi valtioneuvostolla on oma toimivaltansa, mutta kukaan ei pidättäydy arvostelemasta sen toimia sillä perusteella, että se toimii toimivaltansa rajoissa, puhumattakaan tapauksista, joissa se ylittää toimivaltansa”, hän sanoo. ”Miksi kunnallisesta päätöksenteosta ei saisi keskustella samoin?”\nSuomen Kuvalehti on kysynyt kuntien etujärjestöltä Kuntaliitolta, valtiovarainministeriöltä, puoluejohtajilta ja -sihteereiltä, Lapin kansanedustajilta, Lapin liiton ja keskustan Lapin piirin johdolta sekä useilta muilta tahoilta näkemystä Kittilästä. Vastassa on ollut hiljaisuus.\nKansanedustaja Mikko Kärnää (kesk) lukuun ottamatta lappilaiset ovat piiloutuneet syyttömyysolettaman, esitutkinnan ja nyt syyteharkinnan taakse.\n”Kittilässä olisi jo aika tunnustaa tehdyt virheet”, Kärnä sanoo. ”Nykyinen meno halventaa kunnallista itsehallintoa. Olen ollut häpeissäni tapahtumista naapurikunnan entisenä kunnanjohtajana. Kittilässä häsläävät muutkin puolueet kuin keskusta, mutta ei se ole puolustus keskustan päättäjien menettelyille.”\nToisenlaisen poikkeuksen tekee keskustan kansanedustaja Eeva-Maria Maijala, jonka mielestä tapaus Kittilässä on kyse vain Suomen Kuvalehden ajojahdista.\nMikä estää lappilaisia lainsäätäjiä sanomasta julkisesti, että heidän säätämänsä lait koskevat myös Kittilää? Mikä meteli nousisi, jos Helsingissä toimittaisiin samoin kuin Kittilässä – ja enemmistö valtuutetuista olisi epäiltyinä rikoksista?\nViljanen sanoo, että myös esitutkinnan kanssa painivat poliisit on jätetty heitteille. ”Uutta tutkittavaa syntyy näköjään kaiken aikaa, eikä tutkinnalle näy päätepistettä niin kauan kuin rikoksista epäiltyjen päättäjien ja nykyisen vt. kunnanjohtajan annetaan jatkaa tehtävissään.”\nEmeritusprofessori vaatii Lex Kittilän soveltamista pikaisesti. ”Ellei sitä käytetä Kittilässä, niin missä sitten?”\nViljanen vaati jo syksyllä 2014 lakia, joka antaisi valtiolle puuttumiskeinot. Ajatus Lex Kittilästä otettiin todesta vasta, kun Suomen Kuvalehti kertoi helmikuussa 2016, että KRP epäili suurta joukkoa Kittilän valtuutettuja virkarikoksista.\nKittilän vaakunaeläin on ahma. Se on myös kunnantalon kokoushuoneen taulussa. © Otto Ponto\nLex Kittilä tuli voimaan 1. kesäkuuta 2017. Nyt valtiovarainministeriöllä on keinot puuttua tilanteeseen. Enää puuttuu uskallus soveltaa lakia.\nKuntalain asiantuntija ja Lex Kittilä -selvityksen laatija Kari Prättälä on seurannut Kittilää sivusta. Hän myöntää, että lakeja puolustaneet päättäjät jätettiin yksin. Prättälän mukaan kyse ei ole ollut siitä, etteikö viranomaisilla olisi ollut keinoja puuttua kunnan tilanteeseen.\n”Kyse on siitä, ovatko ne tahot, joilla on ollut lainsäädännön mukaan jonkinlaista toimivaltaa, käyttäneet toimivaltaansa.” Vastauksen tiedämmekin.\n”On myös tahoja, joilla ei ole lain antamaa toimivaltaa puuttua Kittilän tilanteeseen, mutta arvovaltaa kylläkin”, Prättälä miettii. ”Ne, joilla on tällaista valtaa, osaavat arvioida, ovatko käyttäneet sitä.”\nLevi on Lapin matkailun sydän. Satojen miljoonien eurojen bisnes on maakunnan päättäjien suojeluksessa – ja niin tulee ollakin. Mutta mihin vedetään raja terveen ja epäterveen suojelemisen välillä? Selittääkö Levin merkitys vaikenemista Kittilän tapahtumista?\nTapaus Kittilän yhteydessä Suomen Kuvalehdelle on kerrottu seminaareista Levillä, ilmaisista vip-aitioista ja -hissilipuista politiikan, talouselämän ja median vaikuttajille sekä vieraanvaraisuudesta, joka on ”luonteeltaan kosteaa”.\nToimittajat ovat pressikorteillaan saaneet noutaa hissiyhtiön toimistosta vuosittain yhden päivän ilmaisen lipun tutustuakseen Levin rinteiden toimintaan.\nTätä Pekka Viljanen pitää huolestuttavana. ”Toimittajien pitäisi pysytellä riippumattomina. Jos toimittaja antaa kestityksen vaikuttaa uutisointiinsa, se ei ole vain journalististen periaatteiden vastaista. Se voi olla myös lahjuksen ottamista elinkeinotoiminnassa.”\nViljasen mukaan kaikki merkit viittaavat siihen, että Kittilän päätöksenteko ei toimi terveesti. ”Terveen päätöksenteon merkki on se, että kuntapäättäjät eivät joudu nöyristelemään ketään yrittäjää.”\n”Napapiirin sankarin” tiluksilta löytyi laiton kaatopaikka.\nSyksyllä 2015 Päivikki Palosaaren tiluksilta löytyi Hullu Poro Oy:n laiton kaatopaikka. Lapin poliisi käynnisti tutkinnan ympäristörikoksesta. Iltapäivälehdet vaikenivat rikosepäilystä.\nSuomen Kuvalehti kertoi huhtikuussa 2017, että Palosaaren kaatopaikalta oli viety lähes 44 000 kiloa metalli-, betoni- ja puujätettä Kittilän jäteasemalle.\nPoliisin tutkinta ei näyttänyt haittaavan Hullu Poro Oy:n markkinointia. Yhtiö sai lokakuussa 2016 ympäristösertifikaatin, jonka myönsi johtamisjärjestelmien sertifiointiin paneutunut Inspecta Oy. Palosaari hehkutti sertifikaattia yhtiönsä verkkosivuilla.\nLiiketoimintapäällikkö Stefan Fagerström sanoo, että sertifiointiarvioinnissa Inspecta ei tiennyt hotellin toimintaan liittyvistä kaatopaikkaongelmista. ”Asia on nyt tuotu tietoisuutemme ja tutkimme asiaa ja sen vaikutusta sertifiointiin.”\nKaatopaikka-asia on jo Lapin syyttäjänviraston syyteharkinnassa.\nJulkisuudessa Päivikki Palosaaresta on syntynyt kuva liikenaisesta, jolla on vaikutusvaltaa, eikä Palosaari ole sitä koskaan kiistänytkään. Päinvastoin. Helmikuussa 2017 Image-lehdessä hän kertoi sosiaalisista verkostoistaan.\nHaastattelussa matkailukuningatar muistelee 1990-luvun loppupuolta – sitä, kuinka hänen japanilaisella kokillaan oli vaikeuksia saada työlupaa:\n” (––) mutta asia ratkesi, kun silloisen sisäministerin Jari-Erik Enestamin (r.) johtama ulkomainen parlamentaarinen valtuuskunta vieraili Levillä. Akira tarjoili ryhmälle, ja kun joku kysyi, miten nuori japanilainen mies oli viihtynyt Lapissa, hän mainitsi pulmistaan työluvan kanssa. Palosaaren mukaan Enestamin avustaja soitti seuraavana päivänä ja kehotti Akiraa menemään poliisiasemalle allekirjoittamaan papereita. Työlupa oli myönnetty.”\nJutun otsikko on paljon puhuva: ”Napapiirin sankari: Kittilässä pitää hoviaan yrittäjä Päivikki Palosaari”. Keitä kaikkia hovin alamaisiin kuuluu, sitä ei kerrota.\nPekka Viljasen mukaan tämän kaltaiset palvelukset eivät näytä hyvältä, koska viranomaisen tulee kohdella kaikkia yhdenvertaisesti. ”Virka-asioita ei kuulu hoitaa suhteilla”, hän sanoo ja korostaa nyt puhuvansa yleisellä tasolla.\nViljanen asettelee sanansa: ”Sanotaan, että Suomessa ei ole korruptiota. Meillä ei ole juuri ’ruskeiden kirjekuorien korruptiota’, mutta onhan meillä hyvät veljet ja sisaret, jotka hoitavat asioita suhteilla ja tekevät päätöksiä, joista voi koitua epäasiallista hyötyä joillekin.”\nPäivikki Palosaaren tiedetään tukeneen ehdokkaita vaaleissa. Se on laillista toimintaa, kunhan noudatetaan vaalirahoitusta koskevaa lakia.\nEduskuntavaaleissa 2015 keskustan ehdokas Timo Kurula hoiti vaalikiertueensa Palosaaren nimiin rekisteröidyllä matka-autolla. Tuloksena oli vain 279 ääntä.\nKevään 2017 kuntavaaleissa ehdolle asettunut toimitusjohtaja Yrjötapio Kivisaari (kesk) oli vielä alkuvuodesta tuntematon monelle kittiläläiselle, mutta hän sai vetoapua kampanjaansa. Tienvarsimainoksissa luki ”Hullu Poro”.\nAiemmin Kivisaari on vaikuttanut Nurmijärven kunnallispolitiikassa. Hän tarjoutui keskustan puoluesihteeriksi keväällä 2010 mutta perui ehdokkuutensa.\nKivisaari sai tulokkaana Kittilän valtuustossa ensimmäisen varapuheenjohtajan ja keskustan ryhmän puheenjohtajan painavat mandaatit. Lisäksi hän on kunnanhallituksen varajäsen, jäsen kahdessa lautakunnassa ja keskustan Kittilän kunnallisjärjestön hallituksen jäsen.\nSuomen Kuvalehden tietojen mukaan Kivisaaren puoliso työskentelee Päivikki Palosaaren yhtiön palveluksessa.\nMyös Kittilän kunnanhallituksen puheenjohtajalla Pekka Rajalalla (kesk) on hyvät yhteydet Levin mahtisukuun.\nPekka Rajala on Kittilän kunnanhallituksen puheenjohtaja syksystä 2016 ja Lapin keskustavaikuttaja.\nRajala nimitettiin keväällä 2014 hissiyhtiön uuteen hallitukseen, joka veti Jouni Palosaaresta tehdyn tutkintapyynnön pois. Syksyllä 2015 rakennus- ja ympäristölautakunnan jäsenenä hän yritti vaikuttaa siihen, että kunta ei puuttuisi Hullun Poron kaatopaikka-asiaan.\nRajalasta tuli kunnanhallituksen puheenjohtaja syksyllä 2016, ja kesäkuussa 2017 hänet valittiin tehtävään uudelleen.\nRajala on keskustan Kittilän kunnallisjärjestön puheenjohtaja ja keskustan Lapin piirin hallituksen jäsen. Hän oli keskeinen vaikuttaja siinä, että kunnallisjärjestö maksoi kohutun Eilavaara-laskun yrittäessään keväällä 2017 helpottaa asiassa rikosepäiltyinä olevien asemaa.\nHeinäkuussa kävi ilmi, että on olemassa toinenkin Eilavaara-lasku, jota on ilmeisesti poliisitutkinnan pelossa piiloteltu usean vuoden ajan.\nRajala junaili Timo Kurulaa vt. kunnanjohtajan virkaan huhtikuussa ja toukokuussa 2017. Ruma valintaprosessi ei näyttänyt haittaavan. Yle Rovaniemen haastattelussa kesäkuussa Rajala kielsi hallintojohtaja Esa Mäkistä tuomasta valintaa kunnanhallitukseen enää laillisuusvalvonta-asiana. Mäkinen yritti korjauttaa ilmeisen lainvastaisen päätöksen.\nRajala ei ole vastannut SK:n kommenttipyyntöihin.\nRinnemiehet taputtivat, kun kunnanjohtaja sai potkut.\nSyksyllä 2014 Pekka Rajala seurasi läheltä kunnanjohtaja Anna Mäkelän erottamista. Episodi oli erikoinen.\nRajala oli paikalla 17. marraskuuta 2014, kun kunnanvaltuusto erotti Mäkelän äänin 23–4. Rajala ei ollut päättämässä asiasta mutta istui takarivissä.\nHänen kanssaan kokousta seurasi joukko Levin maailmancupin järjestelyyn osallistuneita Jouni Palosaaren luottomiehiä. Kisat päättyivät kokousta edeltäneenä iltana. Niinpä miehet saapuivat valtuustoon autonkuljettajan tuomina – ja uho oli päällä. Ainakin yksi heistä uhitteli kunnanjohtajaa puolustaneille kunnanviraston työntekijöille.\nRajalan kanssa kokousta seurasivat muiden muassa Levin kisojen tuolloinen pääsihteeri Mikko Saarinen ja markkinoinnista vastaava Mikko Luukkaa.\nKun valtuusto oli erottanut Mäkelän, Levin rinnemiehet antoivat aplodit. Mäkelän erottaminen tapahtui päivälleen vuosi Jouni Palosaaren potkujen jälkeen.\nKun valtuuston kokous päättyi, Rajala kertoi Facebookissa, että ”kohta alethan ryyppähmän ja ammutaa hieman raketteja”. Viesti päättyi hymiöön.\nMyöhemmin illalla Facebookissa julkaistiin kuvia ilotulituksesta Levin lähellä sijaitsevassa Könkään kylässä, jossa Rajala ja Palosaaren sisarukset asuvat. Viestistä näkyi, että paikalla olivat ainakin ”Mikot, Jouni ja Pekka”. Kylässä on myös Hullun Poron laiton kaatopaikka.\nNyt Kittilän keskeisillä johtopaikoilla istuu kolme keskustavaikuttajaa –Kurula, Kivisaari ja Rajala – joiden kanssa Palosaarilla tuskin tulee ongelmia.\n’Saaga”, ”maalaiskomedia”, ”tosi-tv”. Näin kommentoivat Kittilän tapahtumia seuranneet kansalaiset Twitterissä, Facebookissa ja Suomi24:ssä.\nIhmettelyyn on aihetta. Vt. kunnanjohtaja, 28 kuntapäättäjää ja Levin tunnetuin sisaruspari ovat syyteharkinnassa.\nSilti tämä ei ole komedia. Sen on tuntenut sisuksissaan Inkeri Yritys, joka toimi viime kaudella valtuuston puheenjohtajana. Hän vastusti Anna Mäkelän lainvastaista erottamista ja on korostanut, että kyse on ollut lakien noudattamisesta ja kunnanjohtajan oikeusturvasta.\nInkeri Yritys on keskeinen kuntapäättäjä vuodesta 1985. Hän sai äänivyöryn kuntavaaleissa 2017.\nYritys oli Kittilässä kevään 2017 kuntavaalien äänikuningatar. Hän sai 391 ääntä eli yli 12 prosenttia kaikista äänistä. Yritys on nyt valtuuston toinen varapuheenjohtaja ja kuuden valtuutetun Oikeudenmukainen Kittilä -ryhmän puheenjohtaja. Se on toiseksi suurin keskustan jälkeen.\nEnsimmäisessä kokouksessa 19. kesäkuuta ryhmä teki aloitteen, jonka mukaan valtuuston tulee käynnistää toimet vt. kunnanjohtaja Timo Kurulan pidättämiseksi virasta sekä toimet syyteharkinnassa olevien päättäjien pidättämiseksi luottamustehtävistään syyteharkinnan ja mahdollisten oikeudenkäyntien ajaksi.\nÄänestäjilleen Oikeudenmukainen Kittilä oli luvannut palauttaa päätöksenteon Suomen lakien mukaiseksi.\nYrityksen mukaan kuntaa on hallittu pelolla. Kuntalaiset eivät ole koston pelossa uskaltaneet edes valittaa asiattomista päätöksistä. ”Moni on soittanut ja kysynyt näiden vuosien aikana, että kai sie Inkeri valitat ja hoidat tämän asian.”\nOikeudenmukainen Kittilä pyysi tavallisia kuntalaisia ehdokaslistalleen. ”Sama pelko näkyi silloin. Meitä luvattiin kyllä äänestää, mutta ehdolle asettumista pelättiin – jälleen koston pelossa.”\nYritys on joutunut katsomaan läheltä päättäjätoveriensa sotkeutumista Kittilän lain syövereihin. Hän on yrittänyt selittää uskomattomia käänteitä itselleenkin. ”Tavallisia ihmisiä on juoksutettu lujaa välittämättä siitä, miten heidän lopulta käy. Jostakin käsin joku on tätä johtanut.”\nHän uskoo silti, että edessä on parempia päiviä. ”Ellen uskoisi, miksi minä täällä päätöksenteossa mukana olisin.”\n”Mutta todennäköisesti tarvitsemme ensin valtiovarainministeriön apua sotkujen selvittämiseen”, Yritys viittaa Lex Kittilän mahdolliseen soveltamiseen.\nTornbergin aika: Hyvästä hallinnosta ei tietoakaan.\nHuokaistiinko Lapissa helpotuksesta, kun huhtikuussa 2015 Kittilän vt. kunnanjohtajaksi saapui oikeustieteen tohtori Kyösti Tornberg Kolarista?\nKyösti Tornberg saapui johtamaan Kittilää huhtikuun 2015 alussa ja lähti eläkkeelle huhtikuun 2017 lopussa.\nMaaliskuussa 2015 Tornberg arvioi Lapin Kansassa kokemuksensa ja koulutuksensa riittävän Kittilän ongelmien ratkaisemiseen. Toisin kävi. KRP:n ja Lapin poliisin pöydät täyttyivät tutkittavasta.\nHyvästä hallinnosta ei ollut tietoakaan. Julkisia asiakirjoja salattiin. Hallintotuomioistuimille lähetettiin lausuntoja, jotka eivät perustuneet tosiseikkoihin. Valtuusto päätti jopa erota Kuntaliitosta – ainoana Manner-Suomen kuntana. Nyt päätös otetaan uuteen harkintaan.\nKunta käytti Tornbergin kaudella useita kymmeniä tuhansia euroja lakimies- ja konsulttipalkkioihin kunnanjohtaja Mäkelän lainvastaisen erottamisen jälkeisten sotkujen selvittämiseksi.\nIlmeisesti Tornbergin myötävaikutuksella sotkuja saapuivat setvimään lappilaiset asianajajat ja Turun yliopiston työoikeuden professori Seppo Koskinen. Tornberg ja Koskinen olivat 1970-luvulla opiskelutovereita Turun yliopiston oikeustieteellisessä tiedekunnassa.\nKunnan ja Mäkelän välisissä sovintosopimusneuvotteluissa Koskinen toimi pääneuvottelijana. Suomen Kuvalehti kertoi kummallisesta valmistelusta syksyllä 2016. Sopimusluonnokset ja sähköpostiviestit osoittavat, että Mäkelältä yritettiin ostaa rangaistusvaatimuksia pois.\nSopimus muotoiltiin erosopimukseksi – eikä korvaukseksi lainvastaisesta irtisanomisesta – jotta noin 141 000 euron korvaus voitaisiin jättää veronmaksajien piikkiin sellaisessakin tapauksessa, jossa päättäjät tuomittaisiin tahallisesta virkarikoksesta. Tämä kävi ilmi Koskisen ja valmistelijana toimineen elinkeinojohtaja Katariina Palolan kirjeenvaihdosta.\nOudolta näyttävä sopimus hyväksyttiin – jo toisen kerran – valtuustossa joulukuussa 2016. Inkeri Yritys ja Kittilän kunnan asukas Pentti Kangas valittivat päätöksestä. Heidän mukaansa kyse oli kunnan edun vastaisesta sopimuksesta.\nKun kunta ja Mäkelä saivat keväällä 2017 antaa lausuntonsa valituksista, yllättäen Mäkelä vaati hallinto-oikeutta määräämään oikeudenkäyntikulunsa Yrityksen ja Kankaan korvattavaksi. Kyse olisi yhteensä yli 6 400 eurosta.\nErikoiseksi Mäkelän vaatimuksen tekee se, että valitukset eivät kohdistuneet häneen vaan valtuuston päätökseen. Juuri Yritys oli pannut itsensä likoon, että Mäkelä saisi oikeutta lakien mukaan.\nKittilä on draama, jollaista ei olisi voinut keksiä. Juoni on liian monimutkainen ja epäuskottava, mutta – kauheinta kyllä – totta.\nHelmikuussa 2016 rikostutkinnassa olevat kuntapäättäjät päättivät tehdä tutkintapyynnön kunnan johtavista virkamiehistä. Puuhamiehinä olivat valtuutettu Torsti Patakangas (kok) sekä kunnanhallituksen toinen varapuheenjohtaja ja hissiyhtiön hallituksen puheenjohtaja Tarmo Salonen (ps).\nVt. kunnanjohtaja Tornberg allekirjoitti tutkintapyynnön joulukuussa 2016. Se liittyi kunnan osittain omistaman Levi Magic -kehitysyhtiön hankkeisiin kolmen kunnanjohtajan toimikausilta.\nKun Suomen Kuvalehti selvitti tutkintapyyntöä, kävi ilmi, että siihen liittyvät asiakirjat oli kunnasta tilannut vain Jari Korhosen lakitoimisto. Korhonen on Päivikki Palosaaren ja Jouni Palosaaren asiamies – ja keskustan ex-puoluesihteeri Jarmo Korhosen kaksoisveli.\nEsa Mäkinen on ollut Kittilän kunnan palveluksessa 1981 alkaen. Hallintojohtajana hän tuntee kunta- ja hallintolait.\nSuomen Kuvalehti kysyi tammikuussa 2017 Jari Korhoselta, onko hän valmistellut kunnan tutkintapyynnön. Korhonen ei myöntänyt mutta ei myöskään kieltänyt asiaa. Hyvä kysymys on, miksi Palosaarien asiamies osallistuisi kunnan virkamiehistä tehtävään tutkintapyyntöön.\nVirkamiehet, joiden toimia poliisin haluttiin tutkivan, olivat erotettu kunnanjohtaja Mäkelä, hallintojohtaja Mäkinen ja tekninen johtaja Lauri Kurula, joka oli hissiyhtiön hallituksen puheenjohtaja, kun se antoi Jouni Palosaarelle potkut ja teki hänestä tutkintapyynnön.\nSyksyllä 2016 Suomen Kuvalehti paljasti, että kunnan vastuullisella tilintarkastajalla, JHT Simo Paakkolalla on yhteinen menneisyys Kyösti Tornbergin kanssa Iin kunnan ajoilta.\nKeskustalainen Paakkola oli toiminut Iin kunnanhallituksen puheenjohtajana, kun Tornberg valittiin kunnanjohtajaksi ja hänelle tehtiin 100 000 euron johtajasopimus 2005. Paakkola aloitti Kittilän tilintarkastajana syksyllä 2015, puoli vuotta Tornbergin saapumisen jälkeen.\nKun vuosia jatkuneet Kittilän sotkut eivät nousseet tilintarkastuksessa millään tavalla esille, Suomen Kuvalehti lähetti aineistoa Patentti- ja rekisterihallituksen (PRH) tilintarkastusvalvonnalle, joka käynnisti selvityksen BDO Audiatorin tilintarkastuksesta.\nKesäkuussa 2017 Suomen Kuvalehti kertoi, että Paakkola esitti vuoden 2016 tilintarkastuskertomuksessaan vastuuvapauden myöntämistä tilivelvollisille lausekkeella, jonka mukaan Kittilässä oli hoidettu hallintoa ”pääsääntöisesti lain ja valtuuston päätösten mukaisesti”.\nTilintarkastuksen riippumattomuus ja luotettavuus on riskeerattu Kittilässä. Ei riitä, että tilintarkastus on riippumatonta. Sen täytyy myös näyttää siltä.\nTilintarkastaja on jäänyt eläkkeelle.\nJos Kittilän ansiosta kuntien tilintarkastuksesta syntyy mielikuva, jonka mukaan tilintarkastusyhteisö teeskentelisi tarkastavansa hallintoa ja taloutta ja kunta olisi noudattavinaan lakeja, tilanne olisi erittäin vakava.\nBDO Audiator on kunta-alan suurin tilintarkastusyhtiö. Manner-Suomessa on 295 kuntaa ja koko joukko kuntayhtymiä. Niillä on vastuullaan noin puolet julkisen talouden euroista. Kansainväliset luottoluokittajat saattavat kiinnostua Suomen kuntien tarkastuksen käytännöistä, jos alkaa näyttää siltä, että kuntien tarkastus – erityisesti hallinnon laillisuustarkastus – on vain näennäistä.\nPRH:n tilintarkastusvalvonnassa asiaa kommentoidaan varovasti. Johtavan asiantuntijan Pasi Horsmanheimon mukaan PRH selvittää valvonnan keinoin Kittilän kunnan tilintarkastuksen asianmukaisuutta vuosilta 2014–2016.\n”Selvitys liittyy osaksi myös kunnan tytäryhtiöiden tilintarkastuksiin”, Horsmanheimo sanoo. Todennäköisesti se koskee hissiyhtiönkin tilintarkastusta.\nHorsmanheimo muistuttaa, että tilintarkastajan tehtävänä on antaa tilintarkastuskertomus, jonka perusteella valtuutetut voivat tehdä tärkeitä päätöksiä muun muassa vastuuvapauden myöntämisestä. Hallinnon lainmukaisuuden tarkastamisella on iso merkitys osana kunnan valvonta- ja raportointijärjestelmää.\n”Tilintarkastajan on kyettävä raportoimaan siitä, ovatko vastuuhenkilöt hoitaneet kunnan hallintoa ja taloutta lain ja valtuuston päätösten mukaisesti – ja ovatko tilivelvolliset aiheuttaneet toiminnallaan vahinkoa kunnalle.”\nBDO Audiatorin verkkosivuilta ei enää löydy Simo Paakkolan yhteystietoja. Suomen Kuvalehden tietojen mukaan hän on jäänyt eläkkeelle.\nKittilän kunnantalo sijaitsee Valtatiellä. © Otto Ponto\nKolmessa vuodessa ehtii tapahtua paljon. Kittilässä yksi kehä ehti siinä ajassa kiertyä umpeen.\nMaaliskuussa 2014 Lapin poliisilaitoksen talousrikostutkinnalta vietiin käsistä esitutkinta Jouni Palosaaren toimista. Hissiyhtiön hallitus veti tutkintapyynnön pois ja Lapin syyttäjänvirasto sulki asianomistajarikoksia koskeneen tutkinnan ”ei syyteoikeutta” -perusteella.\nTutkinnanjohtajana tuolloin toiminut rikoskomisario Pekka Mäkelä vetäytyi eläkkeelle syksyllä 2016, mutta tapauksen hän sanoo muistavansa.\nRikoskomisario Mäkelä kertoo – yhteiskunnasta kiinnostuneena kuntalaisen – yhä seuraavansa Kittilän päätöksenteon käänteitä. Hän ei ole sukua irtisanotulle kunnanjohtajalle Anna Mäkelälle.\nUutiset tilintarkastuksen mahdollisesta pettämisestä ovat hätkähdyttäneet kokenutta talousrikosten tutkijaa. ”Hiljaiseksi näiden tapahtumien seuraaminen on vetänyt monta kertaa.”\nKun Mäkelä luki uutisen KRP:n tutkintakokonaisuuksien siirtymisestä syyteharkintaan, hän kertoo silloinkin istuneensa tovin hiljaa. Jouni Palosaaren tutkinnan kohdalla rikosnimikkeet olivat samat, joita Mäkelän johdolla tutkittiin.\n”Mikä hirveä hinta Kittilässä tästä maksetaan. En voi olla ajattelematta, että jos poliisi olisi saanut silloin rauhassa tutkia tapauksen. Kuinkahan monelta murheelta ja sotkulta olisi vältytty.”\n”Sirkus on saatava loppumaan.”\nPäivikki Palosaari kirjoitti tapaninpäivänä 2013, että ”ensimmäistä kertaa yrittäjäurani aikana koen suurta häpeää olla Kittiläläinen”.\nPalosaari vaati, että ”meneillään oleva sirkus on saatava loppumaan”.\nSirkus ei ole loppunut vaan on muuttunut paikallisesta valtakunnalliseksi. Kittilän valtuustosalissa on murennettu luottamus kunnalliseen itsehallintoon ja jopa kuntien tilintarkastukseen.\nKolmenkaan vuoden näytös ei tunnu riittävän valtaa pitäville Kittilässä.\nPäivikki Palosaari ja Jouni Palosaari eivät halunneet kommentoida Kittilän tilannetta.\nJuttua päivitetty 15.10.2017: Kittilän 27 entistä tai nykyistä kunnanvaltuutettua ja varavaltuutettua vastaan nostettiin 13.10.2017 syytteet virka- ja työrikoksista koskien kunnanjohtaja Anna Mäkelän lainvastaista irtisanomista.\nAikajana 2013–2017: Kittilän laki – tähän mennessä tapahtunut\nKaikki Suomen Kuvalehden Kittilä-jutut löydät täältä.\nKittilän laki vastaan Suomen laki: Eri rikoksista epäiltyinä on nyt 30 henkilöä – ”Kunnan meno ollut jääräpäistä”\nKittilän laki – näin Levitunturin varjossa käydään taistelua vallasta\n”Makaaberi näytelmä” – valtataistelu Levin hissiyhtiöstä repii Kittilää\nPoliisin esitutkinta Levin hissisotkuista käynnistyy uudelleen\nKittilä erotti kunnanjohtajan – ”Eiköhän tämä päätös kaadu valittamalla”\nKittilän mahalasku – näin kunnan varjohallinto paljastui\nKittilä: Nyt päättäjät syrjäyttivät hallintojohtajan – ei olisi saanut julkistaa kohuttua Eilavaara-laskua\nKymmenen syytä, miksi Kittilästä ei saa vaieta\nKittilä: Keskustan Sipilä ei ”tunne tapausta” – puoluesihteerin mukaan ”tämä ei enää ole puolueen asia”\nKittilä-farssissa ankara välitilinpäätösten päivä: ”Uskomaton tapahtumasarja, jonka loppua ei näy”\nLex Kittilä koskisi kaikkia kuntia, ei vain Kittilää – Seitsemän tärkeää kysymystä ja kunnon vastaukset\nVt. kunnanjohtaja Kyösti Tornberg löysi uuden ”syyllisen” Kittilän sotkuun\nMinisteriö vastasi jyrkin sanoin Kittilän kunnanhallitukselle: Se on Lex Kittilä!\nLex Kittilä tulee ja koskee kaikkia kuntia – Lain valmistelussa riitti vaarallisia tilanteita\nRikosprofessori: Pieni kunta alistuu helposti yhden yrityksen tahtoon – koston pelossa kukaan ei valita\nKittilä: Levin kuningattaren laittomalta kaatopaikalta löytyi 44 000 kiloa jätettä – Lisätutkinta venyttää syyteharkintaa\nNyt kuntapoliitikkoa epäillään rikoksesta – näin Kittilä-sotku eteni\nKittilän kummallinen kaatopaikkapäätös\nUusin yllätys Kittilässä: Keskustan kunnallisjärjestö maksanut kunnan juristilaskun, joka johti rikostutkintaan\nKittilä: Timo Kurula valittiin toistamiseen vt. kunnanjohtajaksi – ”Arvoton näytelmä”\nKittilä-farssi jatkuu: Kunnanjohtajan johtamistaitoja on arvioitu ilman henkilöstön kuulemista\nYli puolet Kittilän valtuustosta uusiksi – Laittomuuksia vastustanut vaalilista kahmi viidenneksen äänistä\nAnna Mäkelä, Esa Mäkinen, Inkeri Yritys, Jouni Palosaari, Kittilä, Kyösti Tornberg, Lex Kittilä, Oy Levi Ski Resort Ltd, Päivikki Palosaari, Pekka Rajala, Timo Kurula, Toimituksen valinnat


viking line - Suvin matkassa viking line - Suvin matkassa\nKaupallinen yhteistyö: Silja Line & Viking Line ”Its beginning to look a lot like Christmas..” Joko sinut on alkanut valtaamaan lähestyvä juhlatunnelma? Pian se joulu nimittäin on taas täällä. Itse pääsin aloittamaan joulun fiilistelyn viime viikolla, kun kävin Ruotsin risteilyn lomassa maistelemassa juuri katetun joulupöydän, kahdesti. Matkustin Tukholmaan Silja Serenaden kyydillä ja paluumatka taittui puolestaan Viking Gabriellalla, eli pääsin onnekkaan maistelemaan molempien laivayhtiöiden vuoden 2021 joulubuffetit. Voin vain uskoa kuinka haasteellista joulubuffetin rakentaminen matkustajille voi olla. Ei niinkään ruokalajien puolesta,…


yrtit | Tuotteet | Antikaisen puutarha\nSoita: 040 775 0155\nArtemissia dracunculus "French Tarragon", Ranskalainen rakuuna\nHienoarominen monivuotinen yrtti. Maustaa ihanasti kanan, keitot, muhennokset, lihapadat ja porkkanat.\nmaustaa hienosti myös sinapin marinadit, öljyt ja viinietikan. Maku on paras tuoreessa rakuunassa.\nHelichrysum italicum "aladin", Curry - yrtti\nCurryn tuoksuinen hopealehtinen yrtti, käytetään myös kukkryhmissä lehtikasvina. Lehdet maustavat padat, keitot, vihannes, ja riisiruoat sekä pikkelsin. Paista oksa ensin kuumalla pannulla, jotta karrin aromit tulevat esiin, ja lisää sitten maustettavaan ruokaan. Kokeile myös uunibroileriin rakuunan asemasta.\nMentha spicata "Marokko", Viherminttu\nAromaattinen viherminttu, ja oikea lajike raikastamaan kesäiset salaatit ja coktailit.\nOriganum vulgare "Gold taler", Keltalehtinen oregano\nOriganum vulgare "Panta", Valkovihreälehtinen oregano\nOregano on Italialaisen, ja Kreikkalaisen keittiön oleellinen osa, ja sopii loistavasti tomaattiin, juustoon, papuihin, kesäkurpitsaan,munakoisoon, kalaan, naudanlihaan, jauhelihaan ja pitsoihin. Maustaa hienosti myös pastan, vihannekset, muna ja sieniruoat. Sopii hyvin ruokiin jossa on chiliä ja valkosipulia.\nRosmarinus officialis "Upright", Rosmariini\nRosmariini käy hyvin lampaan-, sian ja kananlihan kanssa. Se on mainio keittojen, ja vihannesten mauste. Sopii hienosti myös lintujen, kaalin perunan, maksan, munuaisten ja kalamarinadin maustamiseen. Mainio viinietikan mauste. Sopii myös makeisiin ruokiin, kuten jäätelöön, sorbettiin, kakkuihin ja vanukkaisiin.\nSalvia officinalis "Goldblatt", Keltavihreälehtinen salvia\n"Hexen mantel", Punavihreävalkokirjava lehtinen salvia\n"Purpur mantel", Purppuralehtinen salvia\nYleensä yksivuotisena viljeltävä yrtti, joka saattaa talvehtia hyvässä paikassa. Salvia maustaa hienosti esimerkiksi ankan, hanhen, kanin, possun ja makkarat. Sopii myös riistan, lampaan, ja veriruokien maustamiseen. Erinomainen myös herneille, pavuille ja tomaateille. Salvia poistaa ruuasta rasvan maun.Se on verrattomastii parempaa tuoreeena, kuin kuivattuna. Lehtiä voi kääriä maksan ympärille, ja paistaa voissa.Voi sekoittaa tuorejuustoon.\nThymus citriodorus "Doone Valley", Sitruunatimjami\nIhana keltavihreä yrtti aurinkoiselle paikalle. Tuoksu sitruunainen.\nMaustaa mainiosti esim. kalaruoat ja salaatit.\nThymus pulegiaides "Tabor", Nurmiajuruoho\nKiiltävälehtinen, tuuheakasvuinen vihreä yrtti.Lehdet hieman tavanomaista timjamia suuremmat.\nVoimakkain timjami aromi.\nThymus vulgari "Fredo" Timjami\nTimjami maustaa hienosti monet liha-, kala-, ja vihannespadat ja- keitot.Sopii hyvin lampaaseen, naudan- ja sianlihaan, lintuun ja riistaan.Mainio mauste myös risottoihin, muhennoksiin, munaruokiin ja simpukoille.\nTuore timjami vie voiton kuivatusta.\nTulbachia violacea "KnobiFlirt", Kuvernöörinkukka\nParvekkeella tai ikkunalaudalla viljeltäväksi sopiva kapealehtinen yrtti.Syötävät kukat ovat yhtä tulisia kuin valkosipuli, myös lehdet maistuvatvalkosipulilta. Hyvä mauste liharuokiin ja salaatteihin. kukilla voitkoristella esim. voileipäkakun tai salaattiannokset.Talvehtiminen mahdollista sisätiloissa.\nAllum schoenoprasum "Grande", Ruohosipuli\nTavallisimpia yrttejä. Mätäs leikataan pari kertaa kesässä. Jätetään 3-4 cmtyngät. Sopii pakastettavaksi. Kukat sopivat ruokien mausteeksi, koristeiksi ja kuivakukiksi. Lehdet mausteeksi monenlaisiin ruokiin. Monivuotinen.\nAllum tuberosum "Knolau", Kiinalainen ruohosipuli\nValkokukkainen valkosipulin makuinen yrtti, jossa on leveämmät lehdet kuin tavallisessa ruohosipulissa. Monivuotinen.\nAllum fistulosum "Pal", Pillisipuli\nVoidaan käyttää kuten muitakin sipuleita: Sekä varsi, juuri että kukka. Satoa voi kerätä miltei ympäri vuoden, kunhan ei kerätä koko kasvustoa, jolloin kasvun jatkuminen estyy. Monivuotinen.\nAnethum graveolens "Mammut", Tilli\nSuosittu yrtti, jota kannattaa kylvää useampia eriä kesän mittaan, jotta hyvää tilliä olisi aina saatavilla.\nValmiista taimista istuttamalla pääset kuitenkin nopeammin satoon käsiksi.\nSopii tuoreena käytettäväksi, pakastettavaksi ja kuivattavaksi. Yksivuotinen.\nAnthriscus cerefolium, Kirveli\nKirvelin sato korjataan ennen kukintaa. Voi käyttää persiljan tavoin keittoihin. Sopii myös perunoiden mausteeksi. Sieniruokiinkin kirveli käy. Sopii paremmin pakastettavaksi kuin kuivattavaksi. Yksivuotinen.\nLavandula angustifolia, Tähkälaventeli\nKäytetään kuivattuna tuoksupusseihin ja liinavaatekaappiin.\nTuoreet ja kuivatut lehdet sopivat liha- ja kalaruokien, Viinin ja sitruunajuoman sekä jäätelön mausteeksi. Laventelin kukat hillojen maustamiseen, laventeliviinietikkaan ja yrttiskoituksiin.\nLevisticum officinale, Liperi eli Lipstikka\nPerinteinen lihaliemimauste. Maku säilyy hyvin myös kuivattuna. Monivuotinen.\nKäytetään tuoeena salaateissa, jälkiruokien ja mm. kalan maustamiseen. Hyvä sitruunamainen aromi.\nNuoria lehtiä käytetään myös jälkiruokienja leivosten koristeena.\nOcimum basilicum "Genoveser", Basilika\nItalialainen, suosittu basilkalajike. Suuret, tummanvihreät lehdet ja tyypillnen voimakas basilikan aromi.\nHallan arka: kärsii jo +5 asteessa. kasvaa rehevämmin kasvihuoneessa, avomaakasvatus onnistuu vain eteläisimmässä Suomessa.\nParasta tuoreena. Voi myös kuivata, mutta parhaiten aromi säilyy pakastettaessa. Sillä voi maustaa lähes kaikkia ruokia esim. liha, kala, muna, juusto, tomaatti ja makkararuokia.\nOcimum basilicum citiodora, Sitruunabasilika\nSitruuunan tuoksuiset pienehköt lehdet ja valkoiset kukat.\nSopii hyvin ruukkuviljelyyn. Raikkaat lehdet sopivat salaatteihin ja jälkiruokiin, erityisesti jäätelön kera.\nOcimum baslicum, Thaibasilika\nTanakampi ja pensasmaisempi kuin tavallinen basilika. Varret punertavat, kukat purppuranväriset. Maku on voimakkaan mausteinen muistuttaen sekä Kanelin että Aniksen makua. Yleinen wokkiruokien mauste.\nPetroselinum Crispum "Strake", Kähäräpersilja\nPersiljaa käytetään tuoreina ruokien maustamiseen sekä koristelemiseen.\nSopii sekä pakastettavaksi että kuivattavaksi.\nRumex sanguineus, Viinisuolaheinä\nNäyttävä lehtimauste esim. salaatteihin. Erittäin koristeellisena kasvina sopii myös kukkaistutusten täydennyskasviksi. Kaksivuotinen.\nSalvia officialis, Ryytisalvia\nHarmaalehtinen perusmuoto.Viihtyy aurinkoisessa, kalkitussa hiekkapitoisessa mullassa.\nSuotuisissa oloissa saattaa talvehtia.\nThymus Vulgaris,Tarha-ajuruoho eli timjami\nLehtiä ja latvaversoja leikataan kukinnan ollessa kauneimmillaan.\nKäytetään mausteena vihannesten, kanan ja kalan kanssa.\nSopii kuivattavaksi. Huono talvehtimaan.\nStevia rebaudiana, STEVIA, Sokeriyrtti\nSteviakasvia saa toistaiseksi myydä vain koristekasviksi. Koristeellinen kasvi on tunnettu makeudestaan ja sen lehtiä on käytetty ruokien ja juomien maustamiseen sekä tuoreena että kuivattuna. Kasvi on ollut viimevuosina ollut kasvavan kiinnostuksen kohteena, sillä sen on todettu sisältävän erittäin makealle maistuvaa ja helppokäyttöistä mutta kaloritonta steviosidiä. Tutkimukset steviosidin käytön terveysvaikutuksista ovat edelleen kesken. Virallisesti stevia on hyväksytty elintarvikekäyttöön vain lehdistä valmistettuna uutteena, jota elintarviketeollisuudessa käytetään mm. juomien makeuttamiseen.\n040 775 0155


Tylsä iho? Hanki hehku näillä 5 päivittäisellä ihonhoitotottumuksella - Muoti ja kauneus - 2020\nEi ole kiistatonta vaikutusta, joka johdonmukaisella ihonhoitomenetelmällä ja säännöllisillä kasvohoitoilla voi olla ihon ulkoasuun, tunteeseen ja yleiseen terveyteen - ja siksi olemme kirjoittaneet loputtomasti kauneustuotteista ja ylellisistä kasvohoitoista, joita jokaisen morsiamen tulisi kokeilla. Mutta upea, hehkuva iho ajoissa häihisi tapahtuu enemmän kuin ihmeseerumeissa, kalliissa lasereissa ja matkoissa kylpylään - kuinka hoitotte ihosi ihonhoitoa päivittäin, sillä on myös suuri merkitys.\nTodistaaksemme, että on olemassa tapoja saavuttaa kaunis iho kuluttamatta omaisuuksia (tai ei ollenkaan rahaa!), Istuimme NYC: n estetiikan ja ranskalaisen ihonhoitoasiantuntijan Karina Freedmanin kanssa saadakseen ajatuksiaan päivittäisistä rituaaleista, jotka voivat todella parantaa ihoasi. . Vaikka hän vannoo, että "mikään ei toimi yhtä hyvin kuin erinomaisen estetiikan ja ihon tilaan perustuvien räätälöityjen neuvojen käsite", Freedman kertoi muutamista terveellisistä tavoista, jotka kannattaa hyväksyä, jos haluat hehkuva iho isoksi päiväksi. Vieritä alla hänen vinkkejä.\n1. Aseta puhdistaminen etusijalle.\nPelkkä meikin poistaminen ennen sänkyä ei leikkaa sitä; virheettömät kasvot alkavat todella puhtaalla iholla. "Ole uskonnollinen puhdistaessasi ihoasi sekä aamulla että yöllä erittäin miedolla puhdistusaineella", Freedman sanoo. Kermainen tai maidonpuhdistusaine poistaa lian ja meikin kuivumatta ihoasi. Freedman suosittelee myös pesusieniä tai pesusieniä kasvojen ja vartalon kuorimiseen kerran viikossa suihkussa.\n2. Levitä naamari.\nNaamarit ovat loistava tapa hoitaa tiettyjä ihoon liittyviä huolenaiheita, olipa kyse sitten tylsyydestä, tukkeutuneista huokosista, jäljitelmistä tai kosteuden menetyksestä. Olipa ihotyypistäsi riippumatta, etsi sinulle sopiva naamio (tai kaksi tai kolme) ja sivele se muutaman kerran viikossa. Freedman käyttää kotitekoista kurkuman, hunajan ja sitruunan sekoitusta kirkastaakseen ja tasoittaakseen ihonsa.\n3. Anna itsellesi kasvohieronta.\nHieronta voi olla rentouttava osa ammattimaisista kasvoista, mutta se palvelee suurempaa tarkoitusta: Strategiset liikkeet auttavat sävyyttämään kasvojen lihaksia, lisäävät verenkiertoa, kiristävät ihoa ja edistävät imuvuotoa. Freedman ehdottaa, että siirryt YouTubeen pikaoppaana siitä, kuinka tehdä kasvohierontaa kotona; kokeile sitten, kun käytät kosteusvoidetta tai kasvoöljyä yöllä.\n4. Ota lisää zzz-kappaleita.\nTermi "kauneuden uni" on olemassa syystä: "Muutaman ylimääräisen tunnin nukkuminen voi tehdä ihmeitä kasvoillesi", Freedman sanoo. Tiedämme, että hyvän yöunen saaminen voi olla vaikeaa näinä päivinä, kuten loputtomassa häät-luettelossasi, mutta laadukkaan sulkeutumattoman silmän menettäminen voi aiheuttaa tulehduksia, tummia piirejä ja katkoksia (kortisolitasojen nousun ansiosta) .\nKatso lisää: Brides Beauty Awards 2019: Parhaat kauneustuotteet tuleville morsiamille\n5. Ohita roskaruoka.\nOlemme kaikki kuulleet lauseen "sinä syöt mitä", ja Freedman toistaa sen tunteen. Sokerikuormitetut ja rasvaiset ruuat voivat tuhota ihosi (ajattele tulehdusta ja aknetta), joten Freedman suosittelee leikkaamista molemmilta, jotta vältetään odottamattomat leimahdukset, jotka johtavat suureen päivään.\nBRIDES Houston: Parhaat hääkukkakaupat\nTämä Boho Colorado -hää oli täynnä kirkkaita, tuoreita kukkii\nKatso Barbara Bushin rakkaustarina George H. W. Bushin kanssa\nCopyright 2020 \_ Morsiamet - kaikki häästä - ideat, suunnittelu, sitoutuminen, häämatka, muoti ja kauneus \_ Tylsä iho? Hanki hehku näillä 5 päivittäisellä ihonhoitotottumuksella


Testissä Nokia 2.3 – Tyylikäs pettymys - SuomiMobiili\n23.2.2020 2249 lukukertaa15\nHMD Global julkaisi vielä joulukuussa yhden uuden Nokia-älypuhelimen, joka oli edullisemman hintaluokan Nokia 2.3. Kyseessä on mielenkiintoinen ratkaisu suomalaisyhtiöltä, sillä viime vuonna nähtiin kaksi Nokia 2 -malliston älypuhelinta, joten edellinen versio ei ehtinyt markkinoilla montaa kuukautta olemaan. Nyt uusi Nokia 2.3 on myös ensimmäinen ”neljännen sukupolven” puhelin, jos tarkastellaan mallistorakennetta, joka koostuu Nokia 2-, Nokia 2.1-, Nokia 2.2- ja Nokia 2.3 -puhelimista.\nVaikka Nokia 2.3 on jo mallistonsa neljännen sukupolven laite, niin kyseessä on kuitenkin ensimmäinen Nokia 2 -puhelin, joka on päässyt SuomiMobiilin testiin asti. Valitettavasti HMD Global ei kuitenkaan ollut innokas puhelinta lähettämään testattavaksi, minkä vuoksi jouduimme ottamaan mallin testiin kolmannen osapuolen kautta. On kuitenkin mahdollista spekuloida, uskooko HMD Global edes itse omaan laitteeseensa, jos puhelinta ei haluta edes testattavan. HMD Globalin kieltäytyminen laitteen lähettämisestä testiin herätti suuremman mielenkiinnon puhelinta kohtaan, minkä vuoksi kaivoimme puhelimen testattavaksi epävirallisempaa reittiä.\nTestijakso Nokia 2.3 -puhelimen kanssa kuitenkin osoitti selvästi syyn siihen, miksei puhelinta haluttu testattavan. Vaikka kyseessä on vain 119 euroa maksava älypuhelin, niin jopa hintakategoriassaan laite ei pääse suuremmin vakuuttamaan. Kyseessä on lyhyesti muotoiltuna tyylikäs laite, jonka tekniikka ei ylitä sille asetettua rimaa. Kaiken lisäksi suurimmat kilpailijat laitteelle löytyvät HMD Globalin omista puhelimista.\nTässä artikkelissa tulemme tutustumaan Nokia 2.3 -puhelimeen noin viikon testijakson perusteella. Tarkastelemme laitteen rakennetta, teknisiä ratkaisuja, kameroita sekä akunkestoa, minkä lisäksi toteutimme laitteelle pakkastestin.\nNokia 2.3 (TA-1206)\nMitat: 157.7 x 75.4 x 8.7 mm\nRakenne: Kokonaan muovia + näyttöä suojaa lasi\nNäyttö: 6.2 tuumaa HD+ (720 x 1520) / 19:9-kuvasuhde / IPS LCD\nSuoritin: 4-ytiminen Mediatek Helio A22 (PowerVR GE8320)\nMuisti: 2 Gt RAM-muistia / 32 Gt sisäistä tallennustilaa (muistikorttipaikka)\nTakakamera: 13 MP pääkamera (f/2.2 / 1/3.1" / 1.12 µm / AF) + 2 MP syvyyskamera / yksi LED-salama\nEtukamera: 5 MP etukamera (f/2.4)\nKäyttöjärjestelmä: Android 9.0 Pie (5. tammikuuta 2020 tietoturva)\nLiitännät: 3.5 mm kuulokeliitäntä / micro-USB / USB 2.0\nTunnistimet: valoisuustunnistin / etäisyystunnistin / kiihtyvyystunnistin\nVärit: Syaanivihreä / hiekka / hiili\nNokia 2.3 -puhelimen myyntipakkauksen sisältö.\nHMD Global toimittaa Nokia 2.3 -puhelimen varsin perinteikkäässä myyntipakkauksessa, joka on toteutukseltaan hyvin lähellä muidenkin Nokia-puhelimien pakkauksia. Myyntipakkauksen ulkopuolta koristaa kuva Nokia 2.3 -puhelimen etuosasta, jonka taustalla on myös kuva kahden ihmisen käsistä. Myyntipakkauksessa on myös näkyvillä Nokia 2.3 -mallinimi sekä Android-logo. Pakkauksen takaosassa on kuva puhelimesta sekä luoteltuna laitteen tärkeimmät tekniset tiedot. Myyntipakkauksen kyljessä on myös mainittu laitteen väri, mallikoodi sekä tallennustila.\nMyyntipakkausta avatessa ensimmäisenä esille tulee itse puhelin muoveihin käärittynä. Puhelimen alapuolella on pahvilevy, johon on liitettynä SIM-korttiluukun avaustyökalu. Pahvilevyn alapuolelta löytyy vielä pikakäyttöopas usealla eri kielellä. Myyntipakkauksen oikeassa reunassa on vielä erillinen lokeronsa, jossa on laturi sekä micro-USB-kaapeli. Valitettavasti kuulokkeita HMD Global ei toimita puhelimen mukana, toisin kuin useissa muissa malleissa on ollut tapana.\nNokia 2.3 -puhelimen myyntipakkaus on kokonaisuudessaan tyylikäs ulkoapäin, mutta sisällöltään hyvin karsittu. Puhelimen mukana toimitetaan kaikki käytön aloittamiseen tarvittava, mutta ei mitään juuri sen enempää. Erillistä suojakuorta ei Nokia 2.3 mielestäni tarvitse, sillä laitteen rakenne on muovia, joka ei herkästi pääse edes pinnoitteensa ansiosta naarmuuntumaan.\nTyylikäs ja laadukas laite\nNokia 2.3:n yksi suurimmista vahvuuksista löytyy laitteen rakenteesta sekä laatutuntumasta. Kovin paljoa ei voi reilun 100 euron puhelimelta odottaa, mutta Nokia 2.3 on jopa vaikuttava. Puhelin rakentuu kokonaisuudessaan polymeerimuovista, mutta se ei ole mielestäni yhtään paha asia tässä hintaluokassa. Muovi on kestää iskuja sekä takaa paremman otteen verrattuna esimerkiksi lasirakenteisiin.\nHMD Global hyödyntää puhelimen takaosassa 3D-nanoteksturoitua ratkaisua, joka näkyy takakuoressa erittäin pieninä pystysuorina uurteina. Uurteet tuottavan puhelimelle paremman pidon sekä mattapinnan, jotka tekevät yhdessä hyvän laatuvaikutelman. HMD Global on toteuttanut puhelimeen myös mielenkiintoisen liukuvärjäyksen, joka tuottaa hieman ilmettä laitteelle. Nokia 2.3:n muovirakenne on yläreunasta siis selvästi vaaleampi kuin alareunasta. Puhelimesta on olemassa kolme varsin tyylikästä väriversiota, jotka ovat syaanivihreä, hiekka sekä hiili, joka päätyi SuomiMobiilin testattavaksi.\nPuhelimen viralliset mitat ovat 157,69 x 75,41 x 8,68 millimetriä ja painoa löytyy 183 grammaa. Vaikka Nokia 2.3 on edullinen puhelin, niin silti HMD Global on saanut tehtyä siitä varsin kookkaan. Erityisesti suuri näyttöpaneeli on yksi syy puhelimen suureen kokoon ja painoon on vaikuttanut myöskin suurehko akku. HMD Global on tehnyt puhelimesta varsin jämäkän, sillä Nokia 2.3:sta ei irtoa mitään natinoita, vaikka sitä vääntelisi käsien välissä.\nKoska kyse on edullisesta älypuhelimesta, niin minkäänlaista vedenkestävyystakuuta ei HMD Global ole laitteelle antanut. Suurimmat vahvuudet Nokia 2.3:n rakenteessa ovat muun muassa hyvä pito erilaisen takaosan kuvioinnin ansiosta sekä se, ettei puhelin näytä heti aivan naarmuiselta. Vielä viime vuoden puolivälissä HMD Global luotti Nokia 2.2 -puhelimessa kiiltävään muovirakenteeseen, sillä ”kuluttajat halusivat kiiltäviä puhelimia.” Idea oli kuitenkin tuolloin erittäin huono, sillä kiiltävä muovipinta ei ole koskaan muuta kuin todellinen naarmumagneetti. Nyt Nokia 2.3:ssä ongelma on ratkaistu mattapintaisella muovilla.\nEtuosasta Nokia 2.3 ei pääse suuremmin erottumaan kilpailijoistaan, sillä laite perustuu monia valmistajien suosimaan muotokieleen. Näyttöä kiertää paksut mustat reunat, mutta näytön alareunaan on jätetty selvästi paksumpi kaistale, josta löytyy vain Nokia-logo. Näytön yläreunassa on pisaramainen loviratkaisu, josta löytyy etukamera. Näytön yläpuolella sijaitsee valoisuuden- ja etäisyydentunnistimet. Puheluihin käytettävää kuuloketta varten näyttölasin yläreunaan on tehty pieni lovi.\nKun Nokia 2.3 -puhelinta tarkastellaan takaosasta katsottuna, niin HMD Global on pystynyt säilyttämään varsin tutun Nokia-muotoilun ainakin kameroiden asettelun osalta. Takaosassa kamerat löytyvät keskitetysti, ja ne ovat pystysuorassa asetelmassa. Kamera-alueessa on kaksi kamerasensoria sekä LED-salamavalo. Takaosassa on lisäksi Nokia-logo, pienellä brändillä tieto muun muassa valmistusmaasta sekä muita vaadittuja tietoja. Nokia 2.3 on siitä erikoinen uutuuspuhelin, että takaosassa ei nähdä enää Android One -logoa. Logon puute hieman jopa hämmästyttää, sillä se on löytynyt jo parin vuoden ajan kaikista Euroopassa myyntiin tulleista Nokian Android-puhelimista.\nNokia 2.3:n oikeassa kyljessä on perinteiseen tyyliin äänenvoimakkuus- ja virtapainikkeet, jotka ovat valmistettu muovista, mutta tuntuma on silti hyvä. Valitettavasti tällä kertaa HMD Global ei ole integroinut ilmoitusvaloa virtapainikkeeseen, kuten monissa viime vuoden Nokia-puhelimissa oli tehty. Puhelimen vasemmassa kyljessä on myös yksi niin sanottu Google Assistant -painike sekä SIM-korttiluukku, johon on mahdollista laittaa samanaikaisesti kaksi nano-SIM-korttia ja microSD-muistikortti. Nokia 2.3:n yläreunassa on ainoastaan 3,5 millimetrin kuulokeliitin. Laitteen alareunasta löytyy kaiutin, yksi mikrofoni sekä micro-USB-latausliitin.\nTrendikäs näyttö jo heikkoa tekniikkaa\nNäyttö on Nokia 2.3 -puhelimessa varsin mitään sanomaton, mutta toisaalta paljoa ei voi edes odottaa tässä hintaluokassa. Näyttö on kooltaan 6,2 tuumaa ja HMD Global hyödyntää IPS LCD -tekniikkaa. Näytön tarkkuus yltää HD+ -tasolle, eli siinä on 1520 x 720 pikseliä, mikä takaa 271 pikseliä tuumaa kohden. Näytössä on lisäksi 19:9-kuvasuhde, pisaramainen loviratkaisu sekä pyöristetyt kulmat. Nokia 2.3:n näytössä on myös tuttu 60 hertsin virkistystaajuus.\nNokia 2.3:n näyttö täyttää siis kaikki tämän päivän puhelimen kriteerit, joka tekee siitä myös varsin geneerisen. Mitään kovin erikoista näyttö ei tarjoa, mutta ajaa asiansa. Tarkkuus ei ole kovin hyvä, minkä lisäksi värintoisto on varsin perinteisellä tasolla. Näytössä on kuitenkin hyvät katselukulmat sekä hyvä kirkkaus. Valitettavasti kirkkauden riittävyyttä ei kirkkaassa päivänvalossa päästy testaamaan, mutta peruskäyttötilanteissa kirkkaus riittää hyvin.\nMitään kovin erikoisia säätömahdollisuuksia HMD Global ei Nokia 2.3:n näytölle tarjoa, vaan käyttäjä voi säätää pelkkää värilämpötilaa mielensä mukaisesti. Puhelin tukee myös yövalo-toiminnallisuutta, jonka avulla näytöstä saadaan kellertävä, jotta sinisen valon haitat silmille olisivat mahdollisimman pienet.\nTehoista Nokia 2.3:ssa vastaa MediaTekin kehittämä 12 nanometrin neliytiminen Helio A22 -järjestelmäpiiri, joka on suunnattu erittäin edullisille älypuhelimille. Samaa järjestelmäpiiriä hyödyntää muun muassa Suomessa alle 90 euroa maksava Huawei Y5 (2019) -puhelin, joka on käväissyt myös SuomiMobiilin testattavana. MediaTek Helio A22 rakentuu neljästä samanlaisesta 2.0 GHz:n kellotaajuudella hyrräävästä Cortex-A53-ytimestä. RAM-muistia Nokia 2.3 -puhelimeen on saatu Suomessa myynnissä olevaan versioon kohtalaiset 2 gigatavua (LPDDR3) ja sisäistä eMMC-tallennustilaa löytyy 32 gigatavua, mutta puhelin tukee myös muistikorttia aina 512 gigatavuun asti.\nTestijakson aikana ajoimme puhelimessa läpi tutut suorituskykytestit, joissa Nokia 2.3 sai odotettuja tuloksia. Valitettavasti muun muassa kummatkaan Geekbench-testit eivät laitteessa toimineet ollenkaan, minkä vuoksi osa testeistä jäi ilman pisteytyksiä. Alapuolella olevassa taulukossa pisteytyksiä voi verrata Huawein valmistamaan 129 euroa maksavaan Huawei Y6 (2019) -puhelimeen, jossa on täysin sama järjestelmäpiiri. Lisäksi taulukossa on Nokia 4.2 -puhelimen saamat pisteytykset. Uusi Nokia 2.3 sai varsin samanlaisia pisteytyksiä kuin Huawei Y6 (2019), mutta monessa kohdassa heikompia pisteitä kuin Nokia 4.2.\nNokia 2.3 (MTK HA22)\nHuawei Y6 2019 (MTK HA22)\nNokia 4.2 (SD439)\nAnTuTu (V8): 73 952 pistettä EI PISTEITÄ 79 672 pistettä\nGeekbench 4 (single): EI PISTEITÄ* 840 pistettä 899 pistettä\nGeekbench 4 (multi): EI PISTEITÄ* 2487 pistettä 3338 pistettä\nPCMark 2.0: 4885 pistettä 4262 pistettä 4665 pistettä\n3DMark Ice Storm Unlimited: 8446 pistettä 8487 pistettä 13 453 pistettä\n3DMark Ice Storm Unlimited (graphics): 7500 pistettä 7507 pistettä 13 547 pistettä\n3DMark Ice Storm Unlimited (physics): 15 127 pistettä 15 624 pistettä 13 135 pistettä\n3DMark Slingshot Extreme: 264 pistettä 238 pistettä 451 pistettä\n3DMark Slingshot Extreme (graphics): 221 pistettä 197 pistettä 373 pistettä\n3DMark Slingshot Extreme (physics): 815 pistettä 888 pistettä 1659 pistettä\nHuom. Mitä korkeammat pisteet, sitä tehokkaampi laite. *Sovellus ei toiminut Nokia 2.3 -puhelimessa.\nSuorituskykytestien tulokset eivät kuitenkaan kerro koko totuutta puhelimen toimivuudesta päivittäisessä käytössä. Siinä missä kilpailevasta Huawei Y6 (2019) -puhelimesta käteen jäi varsin miellyttävä käyttökokemus, niin valitettavasti Nokia 2.3 -puhelimesta ei voi sanoa samaa. Suorituskyvyn puute oli jatkuvasti läsnä muun muassa perussovelluksienkin avaamisen kanssa. Todennäköisesti Android-käyttöjärjestelmä on optimoitu puhelimelle jokseenkin heikosti, sillä ongelmia oli huomattavasti. Jos kuitenkin hakusessa on vain puheluihin ja viesteihin tarkoitettu puhelin, niin suorituskyvyllä ei ole varmasti suuremmin väliä.\nTeknisellä puolella mielenkiintoinen valinta HMD Globalilta on ollut jättää kokonaisuudessaan NFC-tuki pois Nokia 2.3 -puhelimesta. NFC:n puute vaikuttaa myöskin siihen, ettei puhelimella ole mahdollista hyödyntää lähimaksamista. Esimerkiksi vielä Nokia 4.2 -puhelimesta NFC-tuki löytyi.\nKaiutin löytyy puhelimen alareunasta.\nÄänentoistosta on vastaamassa yksi alareunasta löytyvä kaiutin, joka on laadullisesti varsin heikko. Onneksi puhelimessa on säästetty 3,5 millimetrin kuulokeliitin, jota kautta musiikkia voi kuunnella selvästi laadukkaammilla kuulokkeilla. Puheluihin käytettävä kuuloke on toteutukseltaan perinteinen ja sen laatu riittää hyvään laatuun puheluissa.\nValitettavasti perinteistä sormenjälkilukijaa ei Nokia 2.3 -puhelimeen ole saatu, mutta sitä korvaamaan HMD Global on tuonut etukameraan pohjautuvan kasvojentunnistuksen. Valitettavasti Nokia 2.3:n kasvojentunnistus on edelleen yhtä heikko kuin aikaisemmissakin Nokia-puhelimissa. Syystä tai toisesta HMD Global ei ole halunnut kehittää toteutustaan eteenpäin. Suurin ongelma kasvojentunnistuksessa on hitaus, sillä puhelin voi miettiä jopa 5-8 sekuntia, ennen kuin kasvot tunnistetaan. Toiminnassa olisi siis edelleen parantamisen varaa.\nTekninen toteutus on Nokia 2.3 -puhelimessa siis yksi heikkous. Viimeisen vuoden aikana markkinoille on tuotu useita Helio A22 -piiriin perustuvia edullisia älypuhelimia, jotka ovat olleet myös hyviä, mutta valitettavasti Nokia 2.3 -puhelimesta ei voi sanoa samaa. Käyttökokemus on päivittäisessä käytössä huono, sillä monet sovellukset kaatuilivat, käyttöjärjestelmä hidasteli erikoisissa paikoissa, minkä lisäksi sovelluksien käynnistyminen oli hidasta.\nHMD Global luottaa Nokia 2.3 -puhelimessa suureen 4000 milliampeeritunnin akkuun, jota ei ole mahdollista irrottaa. Puhelimelle on luvattu jopa kahden päivän akunkesto, mikä on varmasti saavutettavissa peruskäytöllä. Oikeastaan Nokia 2.3 -puhelimesta ei ole muuta kuin peruskäyttöön, sillä laitteen heikko käyttökokemus ei antanut syytä käyttää puhelinta pakollisien tehtävien lisäksi.\nVaikka akunkesto onkin hyvä ja akun kapasiteetti suuri, niin valitettavasti HMD Global ei ole tajunnut tuoda puhelimeen pikalatausta. Nokia 2.3 -puhelinta ladataan micro-USB-latausliittimen kautta, eikä laitteessa ole siis tuoreempaa USB-C-tyypin latausliitintä. Puhelimessa on lisäksi tuki ainoastaan 5 watin lataukselle, jonka takia laitteen lataukseen tyhjästä täyteen kuluu useita tunteja. Nokia 2.3 on suositeltavaa laittaa yöksi laturiin, jotta akun latautumisen kanssa ei tarvitsisi tuskailla.\nToteutimme Nokia 2.3:lle myös SuomiMobiilin perinteisen pakkastestin, jossa laite pärjäsi yllättävän hyvin. Pakkastestissä on tarkoitus testata kuinka hyvin puhelimet kestävät pakkasta. Laitoimme puhelimen pakastimeen ja katsoimme kuinka paljon 60 minuutin oleskelu -18 asteessa kulutti akkua. Testi suoritettiin kahdesti: ensimmäisellä kerralla puhelimen näytön ollessa kiinni sekä toisella kerralla videon toistuessa näytöllä.\nEnsimmäisellä testauskerralla Nokia 2.3 laitettiin pelkiltään 60 minuutiksi -18 asteen pakkaseen näytön ollessa sammutettuna. Testin jälkeen akunvaraus oli pysynyt 100 prosentissa, mikä on ollut varsin perinteistä. Suurin haitta kylmästä oli näytölle, joka muuttui erittäin hyytelömäiseksi. Hyytelömäisyys katosi kuitenkin huoneenlämmössä ja puhelinta pystyi käyttämään normaaliin tapaan. Jääkylmänä Nokia 2.3 -puhelinta ei ollut mahdollista myöskään ladata, sillä sen HMD Global oli estänyt turvallisuussyistä. Vasta kun laite oli palautunut normaaliin käyttölämpötilaansa, akku alkoi latautumaan.\nToisella testauskerralla puhelin laitettiin jälleen 100 prosentin akunvarauksessa 60 minuutiksi -18 asteen pakkaseen. Tällä kerralla puhelimen näyttö oli päällä koko testin ajan ja toisti puhelimen videosovelluksen kautta HD -tasoista videota. Tämän testin jälkeen akkua oli kulunut 10 prosenttia, joten puhelimen akunvaraus oli 90 prosenttia. Akun kuluminen oli varsin perustasolla, eikä yhtä huono kuin muutamilla aikaisemmin testatuilla Nokia-puhelimilla. Toisen testauskerran jälkeen Nokia 2.3 -puhelimessa oli samoja ongelmia kuin ensimmäisen testin jälkeen.\nPakkastesti osoitti Nokia 2.3 -puhelimen pärjäävän yllättävän hyvin kylminä pakkaspäivinä. Suurin ongelma oli LCD-näyttöpaneelin selvä hyytelöityminen, mutta ongelma ratkesi muutamassa minuutissa huoneenlämmössä. Akun kuluminen ei ollut kummassakaan testissä huolestuttavalla tasolla, vaan Nokia 2.3 pääsi jopa yllättämään ottaen huomioon aikaisempien Nokia-puhelimien heikot tulokset testissä.\nKamerapuolella Nokia 2.3 tarjoaa jopa kaksi kameraa takaosassa sekä yhden kameran etuosassa. Puhelimessa hyödynnetään 13 megapikselin pääkameraa sekä 2 megapikselin syvyysterävyyskameraa, mikä on varsin yleinen toteutus alemman hintaluokan älypuhelimissa. 13 megapikselin pääkamera tarjoaa f/2.2-aukon, 1/3,1” kennon sekä 1,12 µm pikselikoon. Kamerassa on myös automaattinen tarkennus. Kameroiden rinnalla on myös yksi LED-salamavalo, joka antaa tarvittaessa lisää valoa heikossa valaistuksessa kuvattaessa.\nPääkameralla otetut kuvat ovat hyvässä valaistuksessa hyviä, mutta heikommassa valossa huonoja. Kun kuvia tarkastellaan suuremmalta näytöltä, niin on selvästi havaittavissa selvää pehmeyttä ja rakeisuutta jokaisessa kuvassa. Yksityiskohtia kuviin olisi voinut toivoa enemmän, mutta kun otetaan huomioon Nokia 2.3:n hintaluokka, niin myöskään kameroilta ei voi odottaa liikoja. Nokia 2.3:n kamerat eivät ole kuitenkaan edes omassa hintaluokassaan kovin erikoiset. Alapuolella on muutama pääkameralla taltioitu kuva.\nSyvyysterävyyskamera ei ole puhelimessa aivan turhaan, vaan sitä todella päästään hyödyntämään muotokuvatilassa. Kamera pystyy tunnistamaan kuvattavan kohteen ääriviivat hyvin, jos kuvausolosuhteet ovat hyvät. Tämä tarkoittaa siis hyvää valaistusta sekä vain yhtä kuvattavaa kohdetta. Jos kuvattavia kohteita on useampia ja valaistus on heikko, niin taustasumennuksesta tulee lähes aina todella huono. Alapuolella on yksi kuva, jossa on käytetty taustasumennusta.\nVideokuvaus onnistuu Nokia 2.3 -puhelimella korkeintaan Full HD -tasoisena, joten kovin erikoiseen laatuun ei kameroilla päästä. Muutamien testivideoiden perusteella videoiden laatu oli heikkoa, eli Nokia 2.3 -puhelinta ei kannata ostaa ainakaan videokuvauksen takia. Etukameran tarkkuus laitteessa on 5 megapikseliä ja se hoitaa hommansa varsin hyvin. Mitään kovin erikoista ei etukameraltakaan kannata odottaa, mutta jos ei paljoa selfieitä kuvaile, niin etukameran laadulla tuskin on kovin suurta merkitystä.\nKamerasovellus on Nokia 2.3 -puhelimessa pitkälti samanlainen kuin muissakin Nokia-puhelimissa viimeisen vuoden sisällä. Kamerasovelluksessa on karusellimainen ominaisuusvalitsin ja suoraan päänäkymästä on mahdollista vaihtaa tilojen välillä, joita ovat muotokuva, valokuva ja video. Karusellivalikon vasemmassa reunassa on myös neljästä neliöstä koostuva painike, joka on osoitus lisävalikosta, jonka takana on muutamia kuvaustiloja (Google Lens, panoraama, ajastettu kuvaus ja neliö).\nValitettavasti HMD Global ei ole tuonut puhelimelle muista Nokioista tuttua pro-kamerakuvaustilaa, eikä myöskään muita manuaalisäätömahdollisuuksia. Itse kamerasovelluksen käyttökokemus oli erittäin huono, sillä se käyttö oli erittäin tahmeaa. Kuvaustilojen välillä siirtyminen oli hidasta, mutta suurin heikkous oli itse kamerasovelluksen aukeaminen. Usein kamerasovelluksen aukeamisessa kului jopa viisi sekuntia.\nAndroid One vai sittenkin vain Android?\nNokia 2.3 on varusteltuna vanhalla Android 9.0 Piellä.\nHMD Global hyödyntää Nokia 2.3 -puhelimessa puhdasta Android-käyttöjärjestelmää, mutta valitettavasti vielä Android 9.0 Pie -versiota, eikä tuoreempaa Android 10 -versiota. HMD Global on kuitenkin sanonut laitteen olevan ”Android 10 -valmis”, mutta toistaiseksi päivitykselle ei ole annettu tarkkaa aikataulua. Vaikka puhelimen takakuoreen ei ole enää painettu tuttua Android One -logoa, niin HMD Global mainostaa laitetta silti Android One -puhelimena. Valitettavasti puhdasta Androidia ja Android Onea on lähes mahdotonta erottaa toisistaan, minkä takia Android Onen olemassa oloa on haastava todistaa. Myöskään muun muassa Google ei ole vielä listannut mallia Android One -puhelimeksi.\nVaikka puhelin ei olisikaan todellinen Android One -laite, niin sillä ei ole suuremmin merkitystä, sillä HMD Global on silti luvannut päivittää laitetta ahkerasti. Nokia 2.3 tulee saamaan muun muassa kahden vuoden ajan Androidin tuoreimmat versiot sekä kolmen vuoden ajan kuukausittain tietoturvapäivityksiä. Toistaiseksi HMD Global on myös pystynyt tarjoamaan hyvän päivitystuen, sillä laitteessa on arvostelun kirjoitushetkellä asennettuna 5. tammikuuta Googlen julkaisemat tietoturvakorjaukset.\nSovelluksien kanssa oli useita ongelmia.\nItse käyttöjärjestelmä ei valitettavasti anna kovin hyvää kuvaa itse puhelimesta, sillä HMD Global on epäonnistunut optimoinneissa täysin. Käyttöjärjestelmä tuntui takkuilevan useasti sekä monet sovellukset kaatuivat vähän väliä. Suurin syy käyttöjärjestelmän heikkoon sekä epävakaaseen toimintaan löytyy varmasti osittain puhelimen heikosta teknisestä toteutuksesta, mutta toinen vaihtoehto on myös heikot optimoinnit. Testissä on käynyt aikaisemmin parikin Helio A22 -järjestelmäpiiriin perustuvaa älypuhelinta, joissa Android on toiminut selvästi sulavammin sekä varmemmin.\nHMD Globalilla olisi siis edelleen työtä tehtävänä käyttöjärjestelmän optimoinnin kanssa, joten toivottavasti tulevissa päivityksissä nähtäisiin parannuksia myös tämän suhteen.\nHyvä käyttökokemus on nykypäivän älypuhelimissa kaiken A ja O, mutta jos käyttökokemus on surkea, niin silloin puhelin ei voi olla kovin hyvä. Nokia 2.3.ssä ongelma on juurikin heikko käyttökokemus, mikä näkyy muun muassa heikkona teknisenä toteutuksena, joka ei riitä edes kunnolla päivittäisien askareiden tekemiseen. Nokia 2.3 -puhelinta voidaan lyhyesti kuvailla tyylikkääksi, mutta muuten varsin surkeaksi.\nTestijakson aikana henkilökohtaisesti tykästyin laitteen laadukkaaseen toteutukseen sekä mukavaan rakenteeseen. Puhelimessa on myös asiansa ajava ja suuri näyttö, hyvä akunkesto, puhdas Android-käyttöjärjestelmä sekä kuulokeliitin. Yksi vahvuuksista on myös tuki samanaikaisesti kahdelle SIM-kortille sekä yhdelle muistikortille. Lisäksi Nokia 2.3:n pakkaskestävyys oli yllättävänkin hyvä. Suurimmat heikkoudet puhelimessa ovat alimitoitetut tekniset ominaisuudet sekä takkuava käyttökokemus. Myöskään kamerat eivät testijakson aikana päässeet vakuuttamaan.\nJos HMD Global olisi halunnut erottautua edukseen, niin Nokia 2.3 -puhelimessa olisi pitänyt olla micro-USB-liittimen sijasta USB-C-liitin. Puhelimessa olisi voinut olla myös NFC-tuki, sormenjälkilukija sekä ilmoitusvalo, jotka valitettavasti puuttuvat. Tällä hetkellä Nokia 2.3 on puhelin, jota ei voi suuremmin suositella. Todennäköisesti laitteen päämarkkinat ovat jossain aivan muualla kuin Suomessa, ja mielestäni Nokia 2.3:n olisi voinut jättää kokonaan tuomattakin Suomen markkinoille.\nSuomessa Nokia 2.3 on ollut myynnissä tammikuusta 2020 alkaen ja hintaa sillä on 119 euroa. Tarjolla on ainoastaan 2 + 32 gigatavun versio, josta tuodaan myyntiin kolme väriversiota, jotka ovat hiili, syaanivihreä sekä hiekka. Nokia 2.3 -puhelin on hyvä laite, jos hakusessa on puhelin pääasiassa vain soittamiseen tai viestittelyyn. Lisäksi laitteen nykyhinnoittelu on aivan liian korkea ja muun muassa hieman paremman Nokia 4.2 -puhelimen voi ostaa lähes samaan tai jopa edullisempaan hintaan.\nNokia 2.3 -puhelinta tarjoavat jälleenmyyjät sekä edullisimmat hinnat löytyvät kootusti Hintaseuranta.fi -palvelun kautta.\nSuomiMobiilin testattavana reilun 100 euron hintainen Nokia 2.3 -puhelinta. Kyseessä on muovirakenteinen kaksoiskamera puhelin HMD Globalilta.\nLaadukas ja jämäkkä polykarbonaatti rakenne\nTukee 2x nano-SIM- ja microSD-kortteja samanaikaisesti\nHeikot tekniset ominaisuudet\nMicro-USB-latausliitin (ei pikalatausta)\nEi sormenjälkilukijaa sekä hidas kasvojentunnistus\nTurha Google Assistant -painike\nAndroid 10 -päivitys puuttuu\nSony julkaisee uusia puhelimiaan kello 9.30 – katso tilaisuutta täältä!\nEsko Mauri says:\n24 helmikuun, 2020 at 1:26 am\nEn jaksanut lukea tekstiä läpi, mutta tuli mieleeni että vaikuttaako testi tuloksen se kun valmistaja ei lahjoittanut laitetta ”testiinne”\nReijo Puumalainen says:\n24 helmikuun, 2020 at 2:47 am\nEhkä Nokian haluttomuuteen antaa puhelinta testiin vaikutti aiempi testi:Nokia 6.2 Valtava pettymys.Puhelimia täytyy muistaa kehua ja antaa hyvät pisteet.Silloin puhelimia saa helposti testattavaksi.\n24 helmikuun, 2020 at 8:01 am\nSuomiMobiilissa teemme kaikki testit puolueettomasti, eikä lopulliseen tulokseen vaikuta se, mistä laite on peräisin. Nokia 2.3 oli testikäytössä viikon verran, jonka aikana vastaan tuli ongelmia käyttöjärjestelmän kanssa hidastelujen sekä sovelluksien kaatumisen muodossa. Valitettavasti näissä tilanteissa emme pysty antamaan laitteelle kovin hyvää arviota.\nOn myös hyvä huomata, että arvostelussa on kehuttu Nokia 2.3 -puhelinta tietyillä osa-alueilla. Artikkelia kannattaa myös lukea pidemmälle, eikä vain otsikkoa.\nMarkus Laaksonen says:\n25 helmikuun, 2020 at 5:09 am\nMielestäni satasen molemmin puolin hintaluokan puhelimen kameraksi suht ok. (ainakin noiden kuvien perusteella). Itellä ei ikinä ole mitään kovin kallista puhelinta ollut, en tiedä miten hyvät ovat 300e ja ylöspäin. Hitaus ja kaatuilu on kyllä syvätä. Joskus oli hetken huowei 7s ja sillä olis voinut heittää vesilintua.\n25 helmikuun, 2020 at 6:41 pm\nOlen samaa mieltä Markuksen kanssa että kuvat näyttävät hyviltä reilun 100 euron puhelimeen.3.5 pistettä voi olla kohdillaan jos sitä verrataan 1000 euron laitteeseen yökuvausmahdollisuuksineen jos puhutaan pelkistä valokuvista.Vuoden kuluttua tämä maksanee jotain 79euroa.Kuinkahan kauan nokia mahtaa päivittää tällaista halpapuhelinta.Itse en ostaisi tämän tason puhelimia vaikka maksaisi 10 euroa.\n26 helmikuun, 2020 at 12:40 am\nRiippuu kuin kauan meinaa samaa puhelinta pitää? Vaikka puhelin päivittäisi niin kauan kuin toimii, niin ominaisuudet vanhenee 1-2 vuodessa. Miksi ostaa 700e puhelin, jos ja kun se on vanhentunut äkkiä? Toki ominaisuudet ovat hyvät silloinkin, mutta aina tulee parempaa ja kalliimpaa. Samalla hinnalla ostaisin perus hyvän läppärin, käyttöikä pidempi akun kesto ym. Joo voisin mä sitten ostaa sillasen, jos ei tekis tiukkaa maksaa, eikä tarttis miettiä osamaksua ym, sais vaan tienata vähän enemmän kuin hyvin toimeentuleva. Esim, jos käteen jää kuussa 3000e siitä 700-800e vuokraan, bensat, mitä tätä selittämään. En ihan heti ostaisi 700e luuria\n26 helmikuun, 2020 at 1:50 am\nKyllä 300 eurolla alkaa löytyä jo puhelimia joissa on sormenjälkitunnistin ja tehokas prosessori.\n27 helmikuun, 2020 at 9:38 pm\n99e sain honor 8A 64G yahn ok vehe, ei töki ja hidastelee. En silti laittaisi monta sataa luuriin\n29 helmikuun, 2020 at 4:32 am\nHonor 8A lähtöhinta vuosi sitten 179 euroa.Ihan hyvä ostos.Parempi kuin Nokia 2.3.\n29 helmikuun, 2020 at 10:17 am\nSaimme Huaweilta testiin heidän ”uuden” Y6s-puhelimen tällä viikolla ja ainakin testien perusteella selvästi sulavampi käyttää kuin Nokia 2.3. Huawei Y6s -luurissa on sama järjestelmäpiiri kuin Nokia 2.3:ssa, joten ei voi kuin ihmetellä miten HMD Global on pystynyt pilaamaan Nokia 2.3:n käyttökokemuksen, vaikka siinä onkin ”puhdas Android”.\n1 maaliskuun, 2020 at 4:21 am\nKatsoin tuossa niin Y6s (2019) olisi tehokkaampi piiri .Mediatek MT6765 Helio P35 (12nm)\nCPU :Octa-core (4×2.3 GHz Cortex-A53 & 4×1.8 GHz Cortex-A53) (Antutu 86660)\nEsim 149 euron Honor 10 lite 1080p näyttö ja kirin 710F piiri (Antutu 139430) 30 euroa lisää nokialaiseen ja osin Y6s niin saisi paremman näytön, sormenjälkitunnistimen,tehokkaamman puhelimen ym\n7 syyskuun, 2021 at 4:24 am\nLaite on aivan sutta ja sekundaa. Jumalattoman rumasti muotoiltu, iso paksu ja painava. Sovellukset kaatuvat ja reistailevat koko ajan, ja esim. S-pankin mobiilisovellus ei aukea ollenkaan. Käyttöliittymä alhaalta ylöspäin vedettävine toimintoineen on hankala, ja työpöydällä vedettäessä pakottaa koko ajan Googlen näkyviin ensimmäisenä. Muutoinkin täynnä erilaisia Googlen härpäkkeitä, joita ei roottaamatta pois saa, vaikka piti olla bloatwaresta vapaa Android.\n6 toukokuun, 2020 at 3:09 pm\nOlisi pitänyt lukea tuo arviointi ennen ostopäätöstä. Puhelin on ollut käytössä noin viikon.\nAkku on kestänyt minun vähäisellä käytöllä (tekstarit + internet) noin 7 päivää. Lataus kestää noin pari tuntia.\nAkku onkin parasta tässä puhelimessa.\nKameroihin petyin, vaikka onkin halpa puhelin. Hyvässä valossa otetut kuvat ovat siedettävät, mutta ei niin terävät kuin odotin. Iltakuvat ovat surkeat.\nKuvagalleria on Google Kuvat, eli otetut kuvat menevät suoraan Googlen tilille. Samoin puhelimeen lisäämäni yhteystiedot löytyivät sieltä. Haluaisin, että tiedot pysyvät vain puhelimessa, kunnes itse siirrän ne koneelle.\nMitään käytön ohjekirjaa ei ollut pakkauksessa, mutta löytyvät netistä. Nekin hyvin yksinkertaiset.\nPakkauksessa ei ollut SIM-korttipaikan avaajaa, oli pakko käyttää parsinneulaa.\nVäri hiekka on kaunis ja mattapinta pysyy varmaan siistinä, kuten kirjoitit.\nSivulla olevat painikkeet ovat liian alhaalla, niitä voi painaa vahingossa.\nHätäpuhelu painike näytöllä on hankalassa paikassa, sitäkin voi painaa vahingossa, kun avaa puhelinta.\nAndroid 10 järjestelmäpäivitys ilmestyi ehdotuksena näytölle heti ostamisen jälkeen ja lataus onnistui.\nPuhelimen voi avata itse asetetulla kuviolla, mikä korvaa sormenjälkitunnistimen ja on nopeampi kuin koodin näppäily. (Entisessä Huawein puhelimessa sormenjälkitunnistin ei aina toiminut heti.)\nKokeilin yhdistää puhelimen läppäriin akkulaturin johdolla, josta pää irroitettu. Ei yhdistänyt, ainakaan vielä. Entisessä puhelimessa vastaava usb-piuha yhdisti laitteet ja kuvia saattoi sillä siirtää puhelimesta läppäriin.\nUusista sähköposteista tulee heti ilmoitus puhelimen näytölle, kun sallii sen.\nKokeilemani sovellukset toimivat hyvin, kuten sää, pankki, uutiset, askelmittari, ym.\nMainokset häiritsevät kun tulevat joka välissä tiettyjen sovellusten eteen.\nKun liittää tekstariin linkin, tekstarin alle tulee pienoiskuva ja yhteenveto verkkosivusta.\nNäytölle voi asettaa keltaisemman yövalon tietyn ajan väliin, esim. klo 22-06.\nPeruskäyttöön on ihan hyvä puhelin tässä hintaluokassa, mutta valokuvauksen harrastajana olen pettynyt kameraan, enkä raski kalliimpaa puhelinta ostaa vain kameran takia.\n24 heinäkuun, 2020 at 5:24 pm\nPuhelimen pahin ongelma näyttäisi olevan se, että esim. WhatsAppin ilmoitukset ja puhelut eivät toimi mikäli sovellus ei ole auki. Nopealla googlailulla näyttäisi liittyvän Android 10:een ja päivityksen versioon. Itselleni korjaavaa päivitystä ei ainakaan vielä ole tullut. Sinällänsä karmaiseva moka ja kertoo heikosta testauksesta.\n1 maaliskuun, 2021 at 11:50 pm\nMaksoin luurista 50€ ja ollut käytössä 8 kuukautta. Hyvin on pärjätty ja kaikki peruskäyttö on ollut toimivaa. Paras tämän hintaluokan puhelin tähän saakka. Lasi halki ja pudonnut ainakin parikymmentä kertaa näköistä mutta toimii. En osta kalliita kun ne tippuu ja hajoaa kuitenkin. Voin suositella tähän hintaluokkaan.


10 syytä uusia nettisivut | Cinnamon Graphics\nLähes kaikilla yrityksillä on nykyisin edes jonkinlaiset kotisivut. Vaikka ne olisivat ihan toimivat ja ajaisivat asiansa, tässä muutama syy milloin ne viimeistään kannattaa uusia.\n1. Tekniikka ei toimi\nPäällisin puolin näyttää hyvältä eikä muutenkaan ulkoisesti huomaa, että jotain olisi pielessä, mutta tekniikka on jo pahasti vanhentunut. Sen huomaa aina, kun sivuja pitäisi muuttaa. Ylläpito on todella työlästä ja monimutkaista. Jos muutat jotain, sivusto pahimmillaan kaatuu tai ainakin bugittaa. Päivittäminen voi olla mahdotonta.\n2. Tunnuksia tai sivuston toimittajaa ei löydy\nNettisivut on tehty vuosituhannen vaihteessa. Sivuston koodannut yritys on lopettanut toimintansa tai tunnukset ylläpitoon ovat kadonneet kokonaan. Nämä tiedot voi toki löytyä tietokannasta kaivamalla ja webhotellin avulla, mutta onko järkevää enää jatkaa tällaisilla sivuilla, joihin ei saa enää tukea?\n3. Ulkoasu on vanhanaikainen\nYleensä, jos yritysilme uusitaan, uusitaan samalla myös nettisivut. Yritysilme on hyvä pitää linjassa.\nNettisivut kehittyvät koko ajan. Niiden ei tarvitse hyppiä jokaisen trendin perässä, mutta niitä ei myöskään kannata jättää makaamaan. Vaikka olisit dynaaminen ja innovatiivinen, niin aataminaikuiset nettisivut eivät siltä näytä, vaikka kovasti yrittäisit tekstissä sitä kertoa. Perussääntö visuaalisuudessa on, että kannattaa suosia ajatonta ja klassista, jos haluat sivujen olevan esillä vielä viiden vuoden päästä. Sivuston ulkoasussa voi myös olla ihmeellisiä ja rumia ratkaisuja tai ne eivät muuten näytä ammattilaisen tekemiltä.\n4. Sivut eivät mukaudu eri laitteisiin\nToisin sanoen ne eivät ole responsiiviset. Nykyisin sivuja katsellaan eri laitteilla kännyköillä, läppäreillä, tableteilla, tietokoneilla ja isoilla tv-ruuduilla. Sivut koodataan niin, että niitä on helppo selata eri laitteilla. Pienellä matkapuhelimen näytöllä ei ole tilaa ja näyttöä on ikävä zoomailla, jotta sivuja pystyisi katsomaan. Kyse on hyvästä käyttäjäkokemuksesta.\n5. Sivut ovat hitaat\nSivuston aukeaminen kestää ja kestää… Palvelin voi olla niin vanhanaikainen, että se ei jaksa ladata. Sivuille on voinut vuosien varrella kertyä hurjasti isoja kuvatiedostoja tai muuta koodia tai sälää, joka hidastaa. Sivuston nopeudella on merkitystä. Hitaita sivuja ei jaksa odotella ja se vaikuttaa suoraan Googlen hakukonenäkyvyyteen.\n6. Sivujen tietoturva ei ole kunnossa\nHuono palvelin ja vanhentunut käyttöjärjestelmä muodostavat helpon kohteen tunkeutujille. Sivut syöttävät omituisia hakukonetuloksia ja spämmäävät käyttäjiä. Pahimmillaan sivut kaatuvat tai ne hakkeroidaan pilalle.\n7. Sisältö on vanhentunutta\nYritys on saattanut muuttaa jo parikin kertaa ja puhelinnumerot vaihtua, mutta nettiin ei ole muistettu tai osattu päivittää tietoja. Kuvissa on henkilöitä, jotka eivät enää ole töissä yrityksessä. Tuote- ja palvelukuvaukset eivät ole ajan tasalla. Sisältö kannattaa siksi miettiä kokonaan uusiksi ja päivittää nykyaikaan.\n8. Sivuston rakenne ja navigointi on sekavaa\nKun sivustolle on vuosien mittaan useampi henkilö lisännyt sivuja, alasivuja ja alasivujen alasivuja, niistä on mahdotonta löytää tarvittavaa tietoa. Joudut klikkailemaan useamman linkin ennen kuin lopulta päädyt toivottuun. Hakutoimintokin voi olla täysi painajainen.\n9. Sivustoa ei pysty laajentamaan\nHaluaisit lisätä kätevästi kieliversioita tai tarvitset hienon kuvagallerian. Verkkokauppakin olisi kiva. Mutta nykyisille sivuille ei näitä pysty toteuttamaan. Lisäksi, jos sivusto on koodattu niin, että hakukone ei sitä löydä, hakukoneoptimointi on mahdotonta.\n10. Nyt vaan halutaan uudet sivut\nVaihtelu virkistää ja uusi ilme piristää henkilökuntaa ja boostaa myyntiä. Samalla voi karsia ja siivota sekä tehostaa toimintoja. Nykyaikaiset nettisivut ovat tärkeä osa modernia markkinointia.\nSoita tai lähetä meiliä, niin jutellaan nettisivuistasi ja mitä ratkaisuja minulla on tarjota.\nPuh. +358 400 799 755 tai sähköposti info(at)cinnamon.fi


Käsineiden suunnittelu: Ideointikeino - Punomo - käsityö verkossaPunomo - käsityö verkossa\nPunomo - käsityö verkossaIdeointi ja suunnitteluSUUNNITTELUMENETELMÄTIdeointimenetelmätKäsineiden suunnittelu: Ideointikeino\nHauska tapa ideoida!\nMuistatko leikin, jossa kirjoitetaan tarinaa yhdessä? Jokainen osallistuja kirjoittaa vuorollaan osan tarinasta sovittujen sääntöjen mukaan, sitten tämä tarina luetaan ääneen. Tätä kutsutaan mustalaisen päiväkirjaksi.\nTämän ideointitehtävän periaate on sama: oppilas täydentää yhden rivin, sitten paperi taitetaan ja annetaan seuraavalle oppilaalle, joka täydentää seuraavan rivin jne., kunnes jokainen rivi on täytetty. Lopuksi luetaan syntyneet ideat ääneen.\nTuloksena on tukku toinen toistaan hullumpia ideoita, mutta niiden pohjalta on hyvä lähteä kehittelemään omaa käsineideaa lisäämällä, poistamalla, korvaamalla tai muuttamalla jotakin.\nTäydentäkää tarinaan puuttuvat sanat:\nAnna mielikuvituksen lentää, älä rajoitu järkeviin ideoihin, keksi myös hulluja ideoita!\nHaluan käsineiden näyttävän _____________ ja _____________.\nKäsineet tuntuvat _____________.\nAion valmistaa käsineet ___________. (millä tekniikalla?)\nKäsineet on tarkoitettu ___________lle. (kenelle?)\nKäsineitä käytetään_______________ . (mihin?)


Kansainvälisten joukkojen tukikohta iskun kohteena Mogadishussa – Ulkomaan uutiset\nKansainvälisten joukkojen tukikohta iskun kohteena Mogadishussa\nMogadishun kansainväliselle lentokentälle iskettiin käsiasein, singoin ja käsikranaatein joulupäivänä 25.12. noin klo 13.30. paikallista aikaa. Iskusta ei aiheutunut henkilövahinkoja EUTM Somalia -koulutusoperaation suomalaisille rauhanturvaajille. Tilanne kesti noin klo 13.30 – 19.30. välisen ajan paikallista aikaa. Mogadishun lentokentän alue toimii kansainvälisten joukkojen tukikohtana.\nEuroopan unionin Somalian koulutusoperaation rauhanturvaajat, suomalaiset rauhanturvaajat mukaan lukien, ryhmittyivät lähipuolustusasemiin sekä suojautuivat tilanteessa välittömästi.\nEuroopan Unionin koulutusmissio Somaliassa (EUTM Somalia, European Union Training Mission Somalia) on EU:n operaatio, jonka tarkoituksena on tukea Somaliassa toimivaa Afrikan Unionin AMISOM – operaatiota Somalian turvallisuusjoukkojen koulutuksessa. Operaation päämääränä on tukea Somalian turvallisuusjoukkojen kehittämistä.\nOperaatiossa palvelee tällä hetkellä 5 suomalaista eri tehtävissä. Operaatio aloitti vuonna 2010 Ugandassa ja sen koulutustoiminta siirtyi Mogadishuun vuoden 2014 aikana. Vuoden 2015 alkuun mennessä Suomi jatkaa osallistumistaan yhteensä neljällä kouluttajalla, kokonaisvahvuuden ollessa seitsemän sotilasta.\nMogadishun lentokentän kansainvälisten joukkojen tukikohtaan iskettiin viimeksi kranaatinheitintulella 14.12.2014.


Metsäteollisuus syyttää Paperiliittoa terrorismista – Lehti\nMetsäteollisuus syyttää Paperiliittoa terrorismista\n4 kommenttia artikkeliin Metsäteollisuus syyttää Paperiliittoa terrorismista\n(SOLVALLA) Metsäteollisuus ry ja Elinkeinoelämän keskusliitto EK syyttävät Paperiliittoa ja sen ruotsalaista veljesliittoa Pappersia terrorismista. Työnantajien mukaan työntekijäpuoli on levittänyt tahallaan legionellavirusta viiteen suureen ruotsalaiseen paperitehtaaseen ja pyrkii näin häiritsemään tuotantoa myös ulkomailla.\n”Olemme pyytäneet apua Yhdysvalloilta ja Natolta ja tietojemme mukaan ilmaiskut paperimiesten tukikohtiin aloitetaan ehkä jo ensi yönä”, kommentoi Metsäteollisuuden kaartinkapteeni Fulgencio Batista.\n”Nuke the bastards!” vastasi Donald Rumsfeld kaikkiin mahdollisiin tiedusteluihin.\nSillä välin Kilgore Trout oli tajunnut, ettei hän oikeasti ollutkaan olemassa, vaan oli vain jonkun muun mielikuvituksen tuote.\n← No älä helvetissä -sähkeet torstaille → Venäjä valmistautuu suurhyökkäykseen\n4 vastausta aiheeseen “Metsäteollisuus syyttää Paperiliittoa terrorismista”\n26.5.2005, klo 23:09\nMun miälest Paperiliitto on ihan paperia.\n27.5.2005, klo 10:26\nHei siis tää Trouttihan on Kurt Vonnegutin heppuja!\n27.5.2005, klo 11:47\nArto Paasilinnan romaanihenkilöt lakkoon. ”Nyt saa jumankauta riittää, me liitytään tukilakkoon paperialan puolesta”, jyrisi ex-siltainsinööri Jaatinen nummelalaisessa pubissa äkkiarvaamatta pitämässään tiedotustilaisuudessa. ”Ameriikalaiset ja enlantilaiset yrittää vallata ikihonka-suomalaiset Paasilinnan lukijakentät, mutta ei saatana tästä tulla yli taikka heilahtaa”, Jaatinen uhosi. Ukkosenjumala Rutja ei kommentoinut, joskin Lapin tulvatuhoilla saattaa olla yhteyttä asiaan. Lentävä kirvesmies Ronkoteus on ”toistaiseksi matkoilla”. ”Kahtellaan, ei tässä nyt vielä olla jäniksen selässä”, vastasi Paasilinnan PR-mies Vatanen saunasta Kainuun korvesta.\n28.5.2005, klo 18:35\nPaperityönantajat vetää paskoja sovitteluehdotuksia jotta voivat jatkaa työsulkua, ja kommarit saa syyt niskoilleen kun ne ovat niin ”ahneita paskiaisia”. Samaan aikaan myyjien varastot alkavat pikkuhiljaa tyhjentyä ja paperin maailmanmarkkinahintaa saadaan nostettua. Hyvin pelattu kyllä paperityönantajilta 🙂\nNo älä helvetissä -sähkeet torstaille\nMarco asuu miehen kanssa - Marco Bjurström asuu miehen kanssa, kertoi tuore Katso-lehti. "No oho, enpä olis uskonut", taivasteli Suomen...


Gülenin veli pidätettiin Turkissa - Ulkomaat - Uutiset - MTV.fi\nJulkaistu 02.10.2016 18:32\nKutbettin Güleniä epäillään kuulumisesta terroristiryhmittymään. Gülenillä on lisäksi kaksi muuta elossa olevaa veljeä.\nTurkin poliisi pidätti sunnuntaina saarnaaja Fethullah Gülenin veljen, Kutbettin Gülenin. Poliisi otti Gülenin kiinni Izmirissä Länsi-Turkissa yleisövihjeen perusteella, kertoi valtiollinen uutistoimisto Anadolu.\nUutistoimiston mukaan Kutbettin Güleniä epäillään kuulumisesta terroristiryhmittymään.Gülenillä on Kutbettinin lisäksi kaksi muuta elossa olevaa veljeä Mesih ja Salih sekä kaksi siskoa Nurhayat ja Fazilet. Tiettävästi tämä on kuitenkin ensimmäinen kerta, kun kukaan Gülenin sisaruksista on otettu kiinni.\nYhdysvalloissa vuodesta 1999 lähtien asunut Gülen on kiistänyt osallisuutensa vallankaappausyritykseen.Katso aikaisempi uutisvideo Turkin vallankaappausyrityksestä.


aamulehti – Nuoren naisen rintasyöpä.\n”Uutinen oli shokki, miksi minä?”\n9.5.2016 10.5.2016 M\nAamulehti: 24-vuotias pienen tytön äiti sairastui rintasyöpään: ”Uutinen oli shokki, miksi minä?”\nJenni ja Eetu Ojanen Tampereelta haaveilivat toisesta lapsesta, mutta 24-vuotiaan äidin rintasyöpä murensi suunnitelmat toistaiseksi. On harvinaista sairastua rintasyöpään näin nuorena. Viiteen vuoteen osuu keskimäärin vain kolme tapausta koko maassa.\nTakana on talvi, johon kuului niin surun kuin ilonkin kyyneleitä.\nUnelma toisesta lapsesta siirtyi viiden vuoden päähän.\nVoi kurjuuksien kurjuus mikä paskatauti tämä syöpä!\nJos minun kaltaisiani on vuosittain n. 18-20, niin Jennin kaltaisia vielä vähemmän, niin vähän, ettei sitä näytä mikään tilasto tai esite.\nJennistä löytyi vielä toinen uutinen.\nAamulehti: Tätä kaikki rintasyöpäpotilaat eivät tiedä: naisella on oikeus rintakorjaukseen julkisin varoin\n16.10.2015 18.10.2015 M\nAamulehti: linkki uutiseen (linkkiä lyhennetty)\nLinkin takana kopio lehtijutusta, juttuun oli haastateltu erästä vertaistukikaveria, rintasyöpäsiskoa. Kopioitu 16.10.2015: Jatka lukemista ”Aamulehti: Tätä kaikki rintasyöpäpotilaat eivät tiedä: naisella on oikeus rintakorjaukseen julkisin varoin” →


Penope OpenHouse 2018 tarjosi paljon nähtävää | Uutinen | Penope.fi\nPenope OpenHouse 2018 tarjosi paljon nähtävää\nPenope OpenHousessa teemana oli IoT.\nTapahtumassa oli esillä kattava valikoima edustamiamme puuntyöstökoneita ja yhteistyökumppaneitamme tuotteineen. Mielenkiintoa herätti uuden Rover A -sarjan 5-akselinen 1232 -CNC-työstökeskus. Uusi A-sarja tuo 5-akselisen työstötekniikan aiempaa kompaktimpaan koko luokkaan. A-sarjaa on saatavana nyt, joko molemmin puolin tuettuna ”portaalikoneena” tai avorunkoisena ”Cantilever”-mallina. Esillä ollut kone oli portaalikone. Koneessa uutuutena oli myös 23-paikkainen lineaarinen työkalunvaihtaja, jossa työkalut ovat suojassa pölyltä ja lastuilta.\nBiesse Sophia: Iot ja Parts\nEsillä ollut CNC-työstökeskus on Suomen ensimmäinen, joka on varusteltu uudella Sophia -IoT-ympäristöllä. Sophia perustuu koneiden kykyyn lähettää tietoja tuotannon ja ennakoivan huollon tarpeisiin reaaliaikaisesti. Näin voidaan optimoida koneiden ja järjestelmien suorituskykyä sekä tuottavuutta. Tiedonkeruun ansiosta Sophia mahdollistaa ennakoivan huollon ja auttaa asiakkaita myös huolto- sekä varaosatoiminnoissa entistä nopeammin ja oikea-aikaisemmin. Jatkossa kaikki Biessen CNC-työstökeskukset, palkkisahat ja reunalistoituskoneet on varusteltu Sophia -Iot-ympäristöllä. Sophia sisältää kaksi osa-aluetta; IoT -tiedonkeruun ja Parts -varaosaportaalin. Lisätietoa sai molempina päivinä järjestetyistä IoT -mahdollisuudet tuotannossa sekä Biesse Sophia -tietoiskuista.\nEnsiesittelyssä ollut Bigprinter -teollisuusprintteri sai jokaisen pysähtymään\nEsillä ollut BIGJET on monipuolinen teollisuusprintteri, jonka suuri 2m x 3m työpöytä on suunniteltu eri materiaalien standardikokoja huomioiden. Printattava materiaali voi olla jopa 100mm (150mm optio) paksua ja tulostusnopeus 30-65m2/h riippuen halutusta printtauslaadusta. OpenHousessa tulostimme mm. lasille, PVC:lle, melamiinille, kartongille sekä puulle.\nBiesse Rover A -CNC-työstökeskuksen pölynpoiston hoiti AL-KOn sisätiloihin tarkoitettu koteloitu Power Unit 350 -suodatinlaitteisto. Suodatinlaitteisto hoiti myös esittelyssä olleen VIET Opera 5 -leveänauhahiomakoneen pölynpoiston. Esillä oli myös Dimter -katkaisusaha, Untha-murskain sekä muita peruskoneita.\nTapahtumassamme pääsi tutustumaan myös laajaan tarvikevalikoimaamme: JOWAT -liimat, LEUCO -terät, EKAMANT -hiomatarvikkeet sekä RIEPE -teollisuusnesteet, JKF -puhaltimet ja -putkistot.\nPuiset Naiset kokoontuivat Penopella\nPenopella kokoontui torstaina puualalla työskenteleviä naisia. Naiset tutustuivat OpenHousen tarjontaan sekä Penopen ja Terätoimituksen toimintaan. Illan aikana keskusteltiin kaikesta maan ja taivaan välillä.\nPuiset Naiset® on Puuteollisuusyrittäjät ry:n (myöh. PTY) rekisteröimä tavaramerkki. Tarkoituksena on luoda toimiva naisten ryhmä puutuoteteollisuuden alalle ja tuoda kyseiselle toimialalle näkyvyyttä, estetiikkaa ja ennen kaikkea uusia ideoita, miten alaa pystyttäisiin kehittämään järjestelmällisesti naisten näkökulmasta. Mikäli haluat osallistua Puiset Naiset -toimintaan, voit olla yhteydessä Puuviestin Tuula Uittoon: tuula@puuviesti.fi tai puh. 050 464 6777.\nKiitos yhteistyökumppaneille ja vierailijoille, tavataan seuraavan kerran kevään Ligna -messuilla Saksassa!


Seksuaaliterveys | Nuortenelämä.fi\nItsensä suojaaminen on tärkeää. Paitsi raskaudelta, kondomi suojaa oikein käytettynä myös seksitaudeilta. Jokaisen tulisi kunnioittaa kumppaniaan ja hänen terveyttään, ja ehdottaa kondomia jo ennen kuin lakanoihin päädytään. Näin pelin henki on molemmille selvä eikä epätietoisuus pääse pujahtamaan kolmanneksi pyöräksi sänkyyn. Kun suhde on vakaalla pohjalla ja molemmat osapuolet on todettu terveeksi, voi kondomin käytön halutessaan vaihtaa esimerkiksi e-pillereihin.\nE-pillerit ja muut hormonaaliset ehkäisymenetelmät suojaavat raskaudelta, mutta eivät seksitaudeilta. Niiden käyttö aloitetaan aina lääkärin tapaamisen jälkeen ja joskus itselleen sopivaa merkkiä voi joutua etsimään jonkin aikaa. Hormonaalinen ehkäisy toimii oikein, kun ohjeita noudatetaan tarkasti eikä esimerkiksi pillerin ottamista unohdella.\nHyvässä suhteessa näistä asioista voi puhua avoimesti. Ne voivat aluksi tuntua vaikeilta, mutta ovat osa jokaisen ihmisen elämää. Et ole kysymystesi äärellä yksin: kaikki miettivät samoja asioita jossakin vaiheessa.\nSatoja mieltä askarruttavia kysymyksiä seksuaalisuudesta, seksistä ja seksitaudeista sekä asiantuntijoiden vastauksia niihin löydät Hivpointin nettineuvonnasta ja Sexpon nettineuvonnan sivuilta.\nLisätietoa nuorten seksuaaliterveyteen liittyvissä asioissa saat Väestöliiton Hyvä kysymys -palvelusta.\nLue lisää nuorten seksuaalisuudesta Nuortennetistä.\nErilaisista ehkäisykeinoista saat tietoa Ehkäisynetistä.\nTee Naimamaisteri-testi Fressis.fi-sivulla.\nKe, 09/12/2018 - 19:19\nPysyväislinkki Lähettänyt Ke, 09/12/2018 - 19:19 käyttäjä Anonymous (ei varmistettu)\nTässä nykyisessä ajassa, mietin auttaisiko sekä tyttöjä että poikia se, jos (tytön ja naisen) seksuaalisuus ymmärrettäisiin anatomisestikin tällä tasolla kuin Foreplay Demystified -puhe (suomeksi ”poistetaan salaperäisyys seksuaalisen lämmittelyn ja valmiuden ympäriltä”) sen esittää: https://www.youtube.com/watch?v=GnbuszLEbtg\nJa eikö tytön ja naisen seksuaalisuuteen liittyvän mielihyvän tuottamiseen vaikuttavat tekijät näin tarkalla tasolla olisi hyvä ottaa jo ihan peruskoulun oppimäärään yläasteelle? Siis sekä pojille että tytöille. Ja miesten seksuaalisuuden herkkyysä oppimäärään yhtälailla. Missä me muuten nämä asiat opimme jos emme koulussa?\nEikö vuorovaikutus ja parisuhde olisi monin verroin helpompaa, mitä aiemmin tietoa saisi? Uskon, että olisi.\nToivotaan, että kaikkinainen tutkittu tieto tämänkin aihealueen osalta lisääntyy ja yleistyy. Silloin voittavat kaikki. Tarvitsemme laadukasta ja syvää, hyvää opetusta näistä aiheista.\nKe, 03/01/2017 - 23:05\nPysyväislinkki Lähettänyt Ke, 03/01/2017 - 23:05 käyttäjä Anonymous (ei varmistettu)\nTäältä apua ja tukea kriisiraskauteen ja abortin jälkeen: http://ituprojekti.net/fi/\nTi, 10/20/2015 - 00:28\nPysyväislinkki Lähettänyt Ti, 10/20/2015 - 00:28 käyttäjä Janne (ei varmistettu)\nKe, 10/21/2015 - 08:14\nPysyväislinkki Lähettänyt Ke, 10/21/2015 - 08:14 käyttäjä Nuortenelämä\nMoikka. Kysymykset kannattaa jättää Nuortenelama.fi/kysyttavaa -sivulla. Siellä löytyy Kysyttävää-palvelumme ja lomake jolla voit esittää kysymyksiä.